Занжирбанд асир қиссаси… Сийратдан сабоқлар – Islom Nuri\nЗанжирбанд асир қиссаси… Сийратдан сабоқлар\nأسير في قيد.. دروس وعبر\n«Занжирбанд асир қиссаси… Сийратдан намуналар».. Бугунги суҳбатимизни шундай деб атадик. Одатимизга кўра, уни бир неча қисмга бўлиб оламиз:\nБиринчи: Ҳалимлик ва одамларга чиройли муомала қилиш нафратни муҳаббатга\nИккинчи: Ибрат намуналарига тўла сийрат.\nУчинчи: Унга қайтмоқ зарурдир.\nБиринчи: Ҳалимлик ва одамларга чиройли муомала қилиш нафратни муҳаббатга айлантиради\nБухорий, Муслим, Абу Довуд ва Насоийлар Абу Ҳурайра розияллоҳу анҳудан ривоят қилишларича, Расулуллоҳ соллаллоҳу алайҳи ва саллам Нажд томонга бир неча отлиқларни юбордилар. Яъни, Муҳаммад ибн Маслама бошлиқ бир сарийя (ҳарбий бўлинма)ни Наждга юбордилар. Улар йўл-йўлакай Бану Ҳанифа қабиласилик, Ямоманинг саййиди Сумома ибн Усол номли бир кишини қўлга тушириб келдилар. Улар унинг кимлигини билмас эдилар. Уни масжид устунларидан бирига боғлаб қўйдилар. Улар Сумомани Маккага, умра сафарига кетаётган чоғида ушлаган эдилар. Расулуллоҳ соллаллоҳу алайҳи ва саллам масжидга кириб, уни танидилар. Ибн Ҳишом ривоятида Расулуллоҳ соллаллоҳу алайҳи ва саллам асҳобларига: «Биласизларми, бу ким?! Бу Ямоманинг саййиди Сумома ибн Усол», дедилар ва асҳобларига унга яхши муомала қилишни буюрдилар.\n«Саҳиҳайн»даги ривоятга қайтамиз. Расулуллоҳ соллаллоҳу алайҳи ва саллам унинг олдига чиқиб: «Нима мақсадингиз бор эди эй Сумома?», деб сўрадилар. У: «Ҳеч қандай ёмон ниятим йўқ, эй Муҳаммад. Агар ўлдирсангиз, бир тирик жонни ўлдирасиз. Агар марҳамат кўрсатсангиз, яхшиликни билган одамга марҳамат кўрсатган бўласиз. Агар мол истасангиз, истаганингизча молга эга бўласиз», деди. Расулуллоҳ соллаллоҳу алайҳи ва саллам унинг олдидан кетдилар. Кейин эртасига унинг ёнидан ўтаётиб, яна ўша саволларни қайтардилар. У ҳам аввалги жавобни қайтарди. Учинчи марта ҳам юқоридаги савол-жавоб бўлганидан сўнг Расулуллоҳ соллаллоҳу алайҳи ва саллам: «Сумомани бўшатиб юборинглар», дедилар. Уни бўшатиб юборишди. Шунда Сумома масжидга яқин бир хурмозорга бориб, ғусл қилди, сўнг қайтиб келиб, Исломни қабул қилди. Сўнг Расулуллоҳ соллаллоҳу алайҳи ва салламга: «Аллоҳга қасамки, мен учун ер юзида сизнинг юзингиздан кўра ёқимсизроқ юз йўқ эди, энди сизнинг юзингиз мен учун энг суюмли юзга айланди. Аллоҳга қасамки, мен учун ер юзида сизнинг динингиздан кўра ёқимсизроқ дин йўқ эди, энди сизнинг динингиз мен учун энг суюмли динга айланди. Аллоҳга қасамки, мен учун сизнинг шаҳрингиздан ёмонроқ шаҳар йўқ эди, энди сизнинг шаҳрингиз мен учун энг суюмли шаҳарга айланди Сизнинг отлиқларингиз мени умра учун бораётганимда қўлга олишган эди, энди мени нима қилишга буюрасиз?», деди. Расулуллоҳ соллаллоҳу алайҳи ва саллам унга хушхабар бердилар.\nҲофиз Ибн Ҳажар ушбу ҳадис шарҳида айтишларича, Расулуллоҳ соллаллоҳу алайҳи ва саллам унга дунё ва охират яхшилиги билан хушхабар бердилар ёки унга жаннат билан хушхабар бердилар ёки гуноҳлари кечирилиши билан хушхабар бердилар. Чунки, Ислом ўзидан олдинги гуноҳларга каффорат бўлади.\nРасулуллоҳ соллаллоҳу алайҳи ва саллам уни муборакбод этдилар ва умра сафарини давом эттиришга буюрдилар. У Қурайш олдига келганида улар: «Сен ҳам йўлдан озибсан-да, эй Сумома?!», дейишди. У: «Йўқ, Аллоҳга қасамки, ундай эмас! Балки, мен Муҳаммад соллаллоҳу алайҳи ва салламга эргашиб, мусулмон бўлдим. Аллоҳга қасамки, то Расулуллоҳ соллаллоҳу алайҳи ва саллам изн бермагунларича сизларга Ямомадан битта буғдой дони ҳам келмайди!», деди.\nИбн Ҳишом ривоятига кўра, Сумома Батни Маккага етганида баланд овозда талбия (лаббайка) айтди. У Маккада биринчи бўлиб баланд овозда талбия айтган одам бўлди. Мушриклар бундай баланд овозда талбия айтаётган одамни кўришгач: «Ким бўлди бизнинг юртимизда бундай баланд овозда талбия айтадиган ва Муҳаммад асҳобларига ўргатадиган сўзларни такрорлайдиган?!», дейишди. Сўнг уни ушлаб, бошини танидан жудо қилмоқчи бўлишди. Шунда ичларидан бир киши: «Бу одамнинг кимлигини билмайсизларми?! У Ямома қабиласининг саййиди Сумома ибн Усол-ку! Сизлар озиқ-овқатларингизда Ямомага муҳтожсизлар-ку!», деди. Шундан сўнг уни қўйиб юбордилар. Сумома уларга қараб: «Аллоҳга қасамки, то Расулуллоҳ соллаллоҳу алайҳи ва саллам изн бермагунларича сизларга Ямомадан битта буғдой дони ҳам келмайди!», деди.\nБу ғоят гўзал бир манзара, эътироф этишим мумкинки, ҳатто тасаввур қилиб бўлмас даражада гўзал ва ажойиб бир манзарадир! Расулуллоҳ соллаллоҳу алайҳи ва саллам нафақат мусулмонларга, балки бутун оламга юборилган раҳмат ва ато этилган неъмат эдилар. Аллоҳ таоло айтганидек: «(Эй Муҳаммад соллаллоҳу алайҳи ва саллам), дарҳақиқат Биз сизни барча оламларга раҳмат қилиб юбордик» (Анбиё: 107).\nИбн Аббос розияллоҳу анҳумо айтганларидек, Расулуллоҳ соллаллоҳу алайҳи ва саллам яхши-ю ёмонга раҳмат эдилар. Ким у зотга иймон келтирса, унга дунё ва охиратда неъмат мукаммал бўлар, ким кофир бўлса, то охиратда Аллоҳга йўлиққунича дунё азобидан қутулар эди. Чунки, Аллоҳ таоло айтади: «Модомики, сиз уларнинг ораларида экансиз, Аллоҳ уларни ҳаргиз азобламас» (Анфол: 33).\n«Саҳиҳайн»да келган ҳадисда айтилишича, Оиша розияллоҳу анҳо: «Ё Расулуллоҳ, бошингизга Уҳуд кунидан кўра ҳам оғирроқ кун келганми?», деб савол берганида Расулуллоҳ соллаллоҳу алайҳи ва саллам шундай жавоб бердилар:\n«Қавмингиздан кўп нарса кўрдим. Уларнинг энг оғири Ақаба куни бўлган эди. Мен ўзимни (ҳимоя қилиши учун) Ибн Абдиёлил ибн Абдикулолга рўпара қилдим…»\nУ Тоифнинг улуғзодаларидан бири эди. Лекин, у Расулуллоҳ соллаллоҳу алайҳи ва салламнинг даъватларини рад этди ва нодон кимсаларни ва ёш болаларни у зотга қарши гиж-гижлади. Улар у зотга тош ота бошладилар, ҳақоратлар қилишди. Набий соллаллоҳу алайҳи ва салламнинг оёқларини тош билан уриб қонатдилар, ҳатто оёқ кийимлари қонга бўялди…\n«… У мен истаган нарсага жавоб бермади. Ғамга тўлиб йўлимга кетдим. Ўзимга келсам, Қорнус-Саъалибда (яъни, Қорнул-Манозилда) эканман. Бошимни кўтарсам, бир булут устимга соя ташлаб турибди. Қарасам, унда Жибрил бор. Жибрил менга нидо қилиб шундай деди: «Аллоҳ таоло қавмингизнинг сизга айтган сўзини ва берган жавобини эшитди. Аллоҳ улар хусусида истаган нарсангизни буюришингиз учун сизнинг ҳузурингизга Малакул Жибални (тоғлар фариштасини) жўнатди». Малакул Жибал ҳам менга нидо қилиб салом берди, сўнг деди: «Эй Муҳаммад, Аллоҳ таоло қавмингизнинг сизга айтган сўзларини эшитди. Мен Тоғлар фариштасиман. Роббингиз мени сизнинг ҳузурингизга истаган нарсангизга буюришингиз учун юборди. Нима истайсиз? Истасангиз, уларнинг устига икки ахшабни (Макканинг бир-бирига қараб турган Абу Қубайс ва Қуайқион номли икки тоғини) қоплаб қўяман».\nРасулуллоҳ соллаллоҳу алайҳи ва саллам: «Йўқ, балки мен Аллоҳ азза ва жалла уларнинг пушти камарларидан ёлғиз Аллоҳнинг Ўзига ибодат қилиб, Унга ҳеч нарсани шерик қилмайдиган кишиларни чиқаришини умид қиламан», дедилар.\nБир ривоятда: «Мушрикларни дуоибад қилинг», дейилганида у зот: «Мен лаънат айтувчи қилиб юборилмадим, балки раҳмат қилиб юборилдим», дедилар.\nЭй мусулмонлар! Расулуллоҳ соллаллоҳу алайҳи ва саллам томонларидан кўрилган мулойимлик ва яхши муомала Сумоманинг қалбидаги чуқур нафратни қандай қилиб тўлиб-тошган меҳр-муҳаббатга айлантириб қўйганини ўзингиз бир фикр қилинг!! Қалблар Қўлида бўлган Зотни поклайман! У қалбларни Ўзи истаган томонига ўзгартириб қўяди! «Билингларки, шубҳасиз, Аллоҳ ҳар бир киши билан унинг қалби ўртасини тўсиб қўяди» Анфол: 24).\nЭй мусулмонлар! Бу сиз билан бизга асло унутмаслигимиз зарур бўлган жуда катта дарсдир. Қўполлик вайрон қилади, бунёд этмайди! Шиддатлилик бузади, ислоҳ этмайди! Ҳалимлик ва одамларга яхши муомала қилиш диллардаги нафрат ва адоватни тошқин меҳр-муҳаббатга айлантириб қўяди. Биз бу дарсни англашга нақадар муҳтожмиз!\nБир ёш йигитнинг дилини Аллоҳ очиб, соқол қўйиб, кийимини тўпиғидан қуйига ўтказмасдан киядиган, илм мажлисларига қатнашадиган бўлди. Йигитнинг ота-онаси Аллоҳнинг йўлидан бегона, Исломдан узоқда экан. Ўша йигит уйини гўё дўзахга айлантирибди. Отасига қўпол гапирган, онасини уришган, уларни аҳмоққа чиқарган, ака-укаларига ёмон муомала қилган, сингилларини урган.. Унинг бу қилиғидан хонадон аҳли мусулмонлик дегани қаҳр-ғазабдан иборат, деган тасаввурга келиб қолишибди.\nЙўқ, эй биродар! Сиз ўзингиз билмаган ҳолда Исломга ёмонлик қилдингиз.. Ўзингиз сезмаган ҳолда Расулуллоҳ соллаллоҳу алайҳи ва салламнинг даъватда тутган йўлларига қарши иш тутдингиз!\nЭй ёшлар, эй мусулмонлар! Сизлар қўполлик, қаттиқлик ва тошбағирлик қилиш керак бўладиган жиҳод майдони билан мулойимлик, ҳикмат ва раҳм-шафқат талаб қилинадиган даъват майдони ўртасини яхши ажратиб олмоғингиз зарур бўлади. Аллоҳ таоло айтади: «(Эй Муҳаммад соллаллоҳу алайҳи ва саллам), Парвардигорингизнинг йўли — динига донолик-ҳикмат ва чиройли панд-насиҳат билан даъват қилинг! Улар (сиз билан талашиб-тортишадиган кимсалар) билан энг гўзал йўлда мунозара қилинг!» (Наҳл: 125).\nАллоҳ таоло Ўзининг икки улуғ пайғамбарига – Мусо ва Ҳорун алайҳимассаломга шундай хитоб қилган: «Сизлар Фиръавннинг олдига боринглар, чунки («Мен худоман», деб у) ҳаддидан ошди. Бас, унга юмшоқ сўз сўзланглар! Шояд панд-насиҳат олса ёки (Менинг қаҳримдан) қўрқса» (Тоҳа: 43-44).\nҚатода раҳимаҳуллоҳ ушбу оятни ўқиб, йиғлаган ва: «Сени поклайман эй Парвардигор! Сен нақадар ҳалимсан! Сен Мусо ва Ҳорунни Фиръавнга юмшоқ сўз айтишга буюрдинг. Агар «Мен сизларнинг энг олий парвардигорингизман» деб айтган Фиръавнга нисбатан ҳалимлигинг шу қадар бўлса, «Олий парвардигоримни поклайман» деб, Сенга ибодат қилган кишиларга нисбатан ҳалимлигинг не қадар бўлар экан?!», деган эканлар.\nАллоҳ йўлидаги дўстларим! Нафрат Сумоманинг қалбига чуқур ўрнашган эди..\nБиласизларки, ҳозирда шарқу ғарбдаги жуда кўпчиликнинг қалбига нафрат чуқур илдиз отган..\nНафрат Сумоманинг қалбига жуда чуқур илдиз отганди.. Ундаги нафрат нафақат Пайғамбар соллаллоҳу алайҳи ва саллам шахсларига, балки у зотнинг динларига ва у зотнинг шаҳарларига нисбатан ҳам қаттиқ эди.\nАна шундай чуқур нафрат ва адоват Расулуллоҳ соллаллоҳу алайҳи ва салламнинг мулойимликлари, чиройли муомалалари, ҳикмат ва раҳм-шафқатлари сабабли муҳаббатга айланди.\nАллоҳга даъват қилиш мақоми талаб қиладиган талаблардир бу!\nҲозирда шарқу ғарбдагилар қалбида Исломга бўлган нафрат илдиз отган, Исломнинг сурати булғанган, сохталаштирилган, ўзгартириб юборилган.\nҚандай қилиб унинг суратини ўз аслига қайтара оламиз?!\nЖавоб шуки, агар биз аввал-бошидан ўша Исломга қайтсак, энг аввало Исломни бор улуғворлиги билан ўз орамизда ва ҳаёт воқелигимизда амалга оширсак, кейин уни одамлар дунёсида амалий воқеликка ва ярқ этиб кўриниб турувчи ҳаёт манҳажига айлантирсак!!.\nЗеро, сўзланган сўз воқеликка ва амалга тўғри келмаса, қалбларда нифоқ уруғларини экади. Аллоҳ таоло айтганидек: «Эй мўминлар, сизлар нега ўзларингиз қилмайдиган нарсани (қиламиз деб) айтурсизлар?! Сизларнинг ўзларингиз қилмайдиган ишни (қиламиз, деб) айтишларингиз Аллоҳ наздида ўта манфур (ишдир)» (Саф: 2-3).\nҚаранг, Аллоҳ Сумоманинг қалбини Исломга очгач, у ўзининг бор имконияти ва куч-тоқатини шу динга ёрдам беришга ташлади. Аллоҳнинг динини қабул қилган биринчи лаҳзаларидан тортиб ўз зиммасига юклатилган жуда катта масъулиятни ҳис қила олди. У куфр либосини Ислом остонасида ечиб қолдирди ва иймон билан ширк ўртасидаги жуда катта фарқни эълон қилди. Аллоҳга, Расулига ва мўминларга дўстлигини эълон қилди ва шу билан бир вақтда куфр ва ширк аҳлига душманлик изҳор қилди.\nБуларнинг ҳаммаси бир-бирига чамбарчас боғланган ибрат ва сабоқлардир. Кишининг қалби Исломга очилган вақтдан бошлаб у куфр либосини иймон остонасида қолдирмоғи, Аллоҳ ва Расулига ҳамда мўминларга дўстлигини, куфр ва ширк аҳлига эса душманлигини эълон қилмоғи, ўзининг бор куч-тоқати ва имкониятларини ушбу диннинг нусрати учун ишлатмоғи керак бўлади.\nСумоманинг мушрикларга айтган гапларини эсланг: «Аллоҳга қасамки, то Расулуллоҳ соллаллоҳу алайҳи ва саллам изн бермагунларича сизларга Ямомадан битта буғдой дони ҳам келмайди!». Бу билан Сумома Қурайшга қарши иқтисодий қамал эълон қилди. Иқтисодий қурол энг хатарли қуроллардан биридир. Аммо, афсуски, бу қурол ҳозирда мусулмонларга қарши ишлатилмоқда. Ироққа қарши иқтисодий қамал.. Суданга қарши иқтисодий қамал.. Ливияга қарши иқтисодий қамал.. Фаластинга қарши иқтисодий қамал.. Бу иқтисодий қамаллар мусулмонларни хорлаш ва заифлаштириш мақсадида қўлланмоқда. Кошкийди, мусулмонлар мана шу муҳим қуролни ишга сола билсалар! Мен ғарбга қарши кенг кўламда иқтисодий қамал бошланг, деб айтмайман. Балки, қамал қуролларидан биргина қуролни – нефт қуролини ишга солинса, шунинг ўзи билан ҳам барча мезонлар ўзгариб кетган бўларди!!\nАгар мусулмон уммати гапни бир жойга қўйса ва диллари гўё худди бир кишининг дилига айланса, бутун олам мезонларини ўзгартириб юборишга қодир бўлгудек куч-тоқат ва имкониятлари бор. Шарқу ғарб банкларидаги мусулмон умматининг пуллари бугун жаҳон сиёсати тегирмонини ҳаракатга келтириб тургани ҳеч кимга сир эмас.\nШундай қилиб, Сумома бир ўзи Қурайшга иқтисодий қамал бошлаб юборди, юртига қайтиб боргач, Маккага озиқ-овқат етказиб беришни тақиқлаб қўйди. Бунинг оқибатида Қурайш озиқ-овқат тақчиллигидан қаттиқ қийналиб қолди. Чунки, Ямома Маккани дон-дун билан таъминловчи асосий экинзор ер эди. Натижада, қурайшликлар очликдан ҳайвонларнинг териларини (пўстакларни) қайнатиб ейишгача борди. Охири улар меҳр дарёси ва раҳмат чашмаси бўлган зотга, Пайғамбар соллаллоҳу алайҳи ва салламга ёрдам сўраб мактуб билан мурожаат қилишга мажбур бўлишди. Мактубда у зотдан ўрталаридаги қариндошчилик ҳаққи-ҳурмати, Сумомани Маккадан озиқ-овқат тақиқини бекор қилишга чорлаш сўралган эди. Барчани қариндошлик алоқаларини чиройли қилишга буюрувчи ул зот Қурайш ўзларининг ашаддий душманлари бўлишига, улар тарафидан кеча-ю кундуз тинмай ёмонликлар кўриб туришларига қарамай, Сумомага улардан озиқ-овқат тақиқини бекор қилишни сўраб мактуб юбордилар. Сумома Қурайш Расулуллоҳ соллаллоҳу алайҳи ва салламнинг қадрлари ва мартабаларини билиб қўйиши учун у зотнинг амрларига бўйсуниб, қамални бекор қилди.\nЯна бир мисол, мунофиқлар бошлиғи Абдуллоҳ ибн Убай ўша: «Қасамки, агар Мадинага қайтсак, албатта азиз-кучлилар хор-кучсизларни ундан қувиб чиқаргай», деган кунида унинг ўғли Абдуллоҳ розияллоҳу анҳудан содир бўлган ишни эсга олинг.\nИбн Жарир Табарий ривоят қилади:\n«Набий соллаллоҳу алайҳи ва саллам: «Абдулоҳ ибн Убайнинг ўғли Абдуллоҳни менга чақиринглар», дедилар.\nУ етиб келгач, Расулуллоҳ соллаллоҳу алайҳи ва саллам унга: «Отангизнинг гапларига нима дейсиз, эй Абдуллоҳ?», дедилар.\n«Ота-онам сизга фидо бўлсин, отам нима депти, ё Расулуллоҳ?», деди Абдуллоҳ.\n«У: «Қасамки, агар Мадинага қайтсак, албатта азиз-кучлилар хор-кучсизларни ундан қувиб чиқаргай», деяпти экан», дедилар Расулуллоҳ соллаллоҳу алайҳи ва саллам.\nШунда Абдуллоҳ: «У тўғри айтибди, ё Расулуллоҳ, Аллоҳга қасамки, сиз азизсиз, у эса хордир. Ё Расулуллоҳ, Аллоҳга қасам ичиб айтаманки, сиз Мадинага келганингизда Ясриб аҳли мендан кўра отасига меҳрибонроқ кишини билмасди. Аммо, у шу гапни айтган бўлса, энди албатта сизни хурсанд қиладиган гап қулоғингизга етиб келади», деди.\nЛашкар Мадинага етиб келгач, Абдуллоҳ шаҳар эшиги олдида қилич яланғочлаб туриб олди ва отаси келгач, унга: ««Қасамки, агар Мадинага қайтсак, албатта азиз-кучлилар хор-кучсизларни ундан қувиб чиқаргай» деб айтган сен бўласанми?! Аллоҳга қасамки, иззат-азизлик сенинг қўлингдами, Расулуллоҳ соллаллоҳу алайҳи ва салламнинг қўлларидами, ҳозир яхши билиб оласан. Аллоҳга қасамки, Аллоҳ ва Расулининг изнларисиз бу кеча Мадинага бир қадам ҳам босолмайсан», деди.\nШунда Абдуллоҳ ибн Убай: «Эй Хазраж аҳли, ўғлим мени уйимдан тўсмоқда!», деб қичқирди.\nОдамлар йиғилиб келиб, унга насиҳат қила бошладилар.\nБироқ, Абдуллоҳ қатъий равишда: «Аллоҳга қасамки, у Аллоҳ ва Расулининг изнларисиз ўз уйига асло кира олмагай!», деди.\nШундан сўнг Набий соллаллоҳу алайҳи ва саллам ҳузурларига келиб, бу ҳақда хабар бердилар. У зот: «Бориб, унга: «Расулуллоҳ унга уйига киришига изн бердилар», деб айтинглар», дедилар.\nКелиб, шу гапни айтишганидан сўнг у: «Модомики, Расулуллоҳдан буйруқ келган экан, хўп бўлади. Бу эса ким азиз-у ким хорлигини билиб олсин!», деди».\nАллоҳни, Расулини ва мўминларни дўст тутиш ҳамда мушрик ва мунофиқлардан безорликнинг ҳақиқий кўринишидир бу!!\nПайғамбар соллаллоҳу алайҳи ва салламнинг сийратлари ана шу каби қимматли сабоқларга ва ибрат намуналарига тўладир. Лекин, минг афсуски, жуда кўпчилигимиз у зотнинг сийратларини фақат зеҳний совуқ маълумотлар сифатида ўқиб ўтамиз ё шунчаки назарий билим ҳосил қилиш учун ўрганамиз.\nАллоҳга қасамки, Аллоҳ таоло Пайғамбар соллаллоҳу алайҳи ва салламни у зотнинг ҳаётлари, сийратлари ва суннатлари шунчаки ўткинчи бир тарих бўлиб қолиши учунгина юбормади. Йўқ, асло ундай эмас. Балки, у зотнинг сийратлари ҳаёт қуёшларига нур берадиган шуъла бўлиши, келажак авлодлар томирида оқадиган қайноқ қонга айланиши зарурдир.\nСийрат назарий билим олиш учунгина эмас, балки уни кундалик ҳаётимизда порлаб турадиган воқеликка ва амалий дастурга айлантиришб олишимиз учундир.\nРаҳм-шафқатни, меҳр-мурувватни, юксак ахлоқ намуналарини ўрганиб олишимиз учундир.\nРоббимиз рост айтганидек: «Яхшилик билан ёмонлик баробар бўлмас. Сиз (ҳар қандай ёмонликни) энг гўзал сўзлар билан дафъ қилинг! (Шунда) баногоҳ сиз билан ўрталарингизда адоват бўлган кимса қайноқ-содиқ дўст каби бўлиб қолур. Унга (ёмонликни яхшилик билан дафъ қилиш хислатига) фақат сабр-тоқатли зотларгина эришурлар, унга фақат улуғ насиба эгасигина эришур» (Фуссилат: 34-35).\n«Саҳиҳ Муслим»да Оиша розияллоҳу анҳодан ривоят қилинган ҳадисда Расулуллоҳ соллаллоҳу алайҳи ва саллам айтадилар: «Албатта Аллоҳ ҳалимликни яхши кўрувчи ҳалим Зотдир, У ҳалимликка қаттиққўлликка бермаган ва бошқа бирон нарсага бермаган мукофотларни беради» (Муслим: №2593).\nОиша розияллоҳу анҳодан ривоят қилинган яна бир ҳадисда Расулуллоҳ соллаллоҳу алайҳи ва саллам айтдилар: «Мулойимлик қай бир нарсада бўлса уни зийнатли қилади, қай бир нарсадан суғурилган бўлса уни айбли қилади» (Муслим: №2594).\nМуовия ибн Ҳакам розияллоҳу анҳудан ривоят қилинган ҳадисдаги мана бу ажойиб сабоқ ҳақида бир фикр юритиб кўринг: «Расулуллоҳ соллаллоҳу алайҳи ва саллам билан намоз ўқиётган эдик, бир киши акса урди. Мен: «Ярҳамукаллоҳ» деган эдим, одамлар менга қараб қўйишди. Шунда: «Ҳой, нега менга қараяпсизлар?!», дедим. Улар қўллари билан сонларига ура бошлашди. Мени гапиртирмасликка ҳаракат қилишаётганини кўргач жаҳлим чиқди, лекин жим бўлдим. Расулуллоҳ соллаллоҳу алайҳи ва саллам намоз ўқиб бўлгач – ота-онам у зотга фидо бўлсин, у зотдан аввал ҳам, кейин ҳам у кишидан кўра чиройли таълим берувчи муаллим кўрмадим – Аллоҳга қасамки, мени тергамадилар, урмадилар, сўкмадилар. Балки: «Намоз ичида одамларнинг гапларидан бирон нарса бўлиши дуруст эмас, у фақат тасбеҳ, такбир ва Қуръон ўқишдан иборат бўлади», дедилар (Муслим: №537).\nБу дарслар фақат қуруқ эшитиб қўйиш учунми?! Ё уммат мана шундай ахлоқни ва бу улуғ сабоқларни ўз уйларида, ишхоналарида ва умуман кундалик ҳаётларида иш режасига ва ҳаёт дастурига айлантириб олмоғи учунми?! Расулуллоҳ соллаллоҳу алайҳи ва саллам биз учун ўрнак ва намунадирлар! Аллоҳ таоло айтади: «(Эй мўминлар), сизлар учун — Аллоҳ ва охират кунидан умидвор бўлган ҳамда Аллоҳни кўп ёд қилган кишилар учун Аллоҳнинг пайғамбари (иймон-эътиқоди ва хулқи атвори)да гўзал ибрат бордир» (Аҳзоб: 21).\n«Саҳиҳайн»да Абу Ҳурайра ва Анас розияллоҳу анҳумодан ривоят қилинади: Масжидда Расулуллоҳ соллаллоҳу алайҳи ва саллам билан бирга эдик, бир аъробий келди-да, масжид ичида туриб бавл қила бошлади. Расулуллоҳ соллаллоҳу алайҳи ва салламнинг саҳобалари: «Ҳой, ҳой!» дея бошлашди. Шунда Расулуллоҳ соллаллоҳу алайҳи ва саллам: «Тўхтатманглар, уни тек қўйинглар», дедилар. Улар уни тек қўйишди, ҳатто бавл қилиб бўлди. Шундан сўнг Расулуллоҳ соллаллоҳу алайҳи ва саллам уни чақирдилар ва: «Бу масжидларда бавл, ахлат каби нарсаларни қилиш ярамайди, улар фақат Аллоҳнинг зикри, намоз ва Қуръон қироати учундир», дедилар. Сўнг бир кишига буюрдилар, у бир челак сув келтириб, бавл устига қуйиб юборди (Бухорий: №6025, Муслим: №285).\nИбн Можа ривоятида айтилишича, ўша аъробий мана шу сўзлардан кейин фақиҳ бўлиб кетган ва: «Ота-онам у зотга фидо бўлсин, менинг истиқболимга турдилар, мени тергамадилар, сўкмадилар, урмадилар», деган экан (Шайх Албоний саҳиҳ санаган).\nСўнгра бу аъробий Пайғамбар соллаллоҳу алайҳи ва салламнинг хуш ахлоқларидан таъсирланди ва Бухорий «Китобул-адаб»да (№6010) Абу Ҳурайра розияллоҳу анҳудан ривоят қилганидек, намозда Набий соллаллоҳу алайҳи ва саллам ҳақларига дуо қилиб: «Эй Аллоҳ, мени ва Муҳаммадни Ўз раҳматингга олгин, иккимиздан бошқа бировни раҳматингга олмагин», деди. Набий соллаллоҳу алайҳи ва саллам (намоздан) салом бергач, аъробийга: «Дарвоқеъ сен кенгни торайтириб қўйдинг», дедилар. Яъни, Аллоҳнинг кенг раҳматини торайтирмоқчи бўлдинг. Аллоҳ таоло айтади: «Раҳматим — меҳрибонлигим эса ҳамма нарсадан кенгдир» (Аъроф: 156).\nҚуйидаги ҳадисни ҳам бир тафаккур қилинг. Бухорий, Муслим ва Аҳмад Анас розияллоҳу анҳудан ривоят қиладилар:\nНабий соллаллоҳу алайҳи ва саллам Ҳунайн фатҳ этилганидан сўнг муҳожирларга ва (Макка фатҳида) озод қўйиб юборилган кишиларга (ўлжаларни) тақсимлаб, ансорларга ундан ҳеч нарса бермагач, ансорларнинг диллари ранжиди ва: «Аллоҳ Расулуллоҳни Ўзи кечирсин, Қурайшга бериб, бизни тарк қилмоқдалар, ваҳоланки қиличларимиздан уларнинг қонлари томчилаб турибди», дейишди. Уларнинг сўзлари Расулуллоҳ соллаллоҳу алайҳи ва салламга етказилгач, ансорларга одам юбориб, уларни теридан қилинган бир чодирга йиғдилар, улардан бошқа бировни чорламадилар. Улар йиғилиб келишгач, Набий соллаллоҳу алайҳи ва саллам: «Сизлар ҳақингизда менга етган гапга нима дейсизлар?!», дедилар. Ансорларнинг фақиҳ кишилари: «Ё Расулуллоҳ, фикрли кишиларимиз ҳеч нарса демадилар. Аммо, ёш-ялангларимиз: «Аллоҳ Расулуллоҳни Ўзи кечирсин, Қурайшга бериб, бизни тарк қилмоқдалар, ваҳоланки қиличларимиздан уларнинг қонлари томчилаб турибди», дейишди», дедилар.\nШунда Набий соллаллоҳу алайҳи ва саллам: «Мен куфрдан эндигина чиққан кишиларга қалбларини (исломга) мойил қилиш учун бераяпман. Одамлар моллар билан кетиб, сизлар эса Расулуллоҳ билан қайтишларингизга рози бўлмайсизларми?! Аллоҳга қасамки, сизлар олиб қайтаётганингиз улар олиб қайтаётган нарсадан яхшидир», дедилар (Бухорий: №4331, Муслим: №1059).\nИбн Исҳоқ Абу Саид ал-Худрийдан ривоят қилади: «Расулуллоҳ соллаллоҳу алайҳи ва саллам Қурайш ва бошқа араб қабилаларига мўл-кўл мол-дунё улашиб, ансорларга бермагач, бундан ансорларнинг диллари ранжиди ва улар ичида ҳар хил гап-сўз кўпайиб қолди. Ҳатто, айримлари: «Қасамки, Расулуллоҳ соллаллоҳу алайҳи ва саллам ўз қавмларига қўшилиб кетдилар», ҳам дейишди.\nСаъд ибн Убода у зот олдиларига кириб: «Ё Расулуллоҳ, ансорлар мана бу ўлжа тақсимотида қилган ишингиз туфайли сиздан ранжиб қолишди, қавмингизга тақсимлаб бердингиз, бошқа араб қабилаларига ҳам жуда кўп нарсалар бердингиз, лекин ансорларга ҳеч нарса тегмади», деди.\n«Сиз ўзингиз нима фикрдасиз, эй Саъд?», дедилар Расулуллоҳ соллаллоҳу алайҳи ва саллам.\nСаъд: «Ё Расулуллоҳ, мен ҳам қавмимнинг бир одамиман», деди.\n«Қавмингизни мана бу қўрғонга йиғинг», дедилар. Саъд чиқиб, ансорларни айтилган жойга йиғди.\nРасулуллоҳ соллаллоҳу алайҳи ва саллам уларнинг олдиларига келдилар. Аллоҳга ҳамду сано айтдилар, сўнг: «Эй ансорлар жамоаси! Айтишларича, сизлар мендан ранжибсизлар ва айрим гап-сўзлар қилибсизлар. Мен сизларга борган пайтимда залолатда эмасмидингиз, Аллоҳ сизларни ҳидоят қилмадими?! Камбағал эмасмидингиз, Аллоҳ сизларни бой қилмадими?! Бир-бирингизга душман эмасмидингиз, Аллоҳ қалбларингизни бирлаштирмадими?!», дедилар.\nУлар: «Ҳа, шундай. Аллоҳ ва Расулининг фазлу марҳамати беқиёс», дедилар.\nСўнг: «Менинг сўзларимга жавоб бермайсизларми, эй ансорлар жамоаси?!», дедилар.\nУлар: «Нима деб жавоб берамиз ё Расулуллоҳ? Миннат ва фазлу марҳамат Аллоҳ ва Расулига хосдир», дедилар.\n«Агар истасангизлар: «Сиз ёлғончига чиқарилган ҳолда келдингиз, биз сизни тасдиқладик, заиф-ночор ҳолда келдингиз, биз сизга ёрдам кўрсатдик, қувилган ҳолда келдингиз, биз сизга жой бердик, камбағал ҳолда келдингиз, биз сизга кўмак бердик», дейишларингиз мумкин эди ва бу гапингиз тўғри ҳам бўлар эди», дедилар.\nЯна дедилар: «Эй ансорлар жамоаси, арзимаган озгина дунёни деб хафа бўлдингизларми?! Мен бир қавмнинг мусулмон бўлиб қолишини истаб, уларга ўша дунёни бергандим. Сизларни эса ўз исломингизга топшириб қўйгандим.\nЭй ансорлар жамоаси, одамлар қўй ва туяларни олиб кетишгани ҳолда сизлар ўз диёрингизга Аллоҳнинг расулини олиб қайтишингизга рози бўлмайсизларми?! Муҳаммаднинг жони Қўлида бўлган Зотга қасамки, агар ҳижрат бўлмаганида мен ансорлардан бири бўлган бўлардим. Ҳамма одамлар бир водийга юриб, ансорлар бошқа бир водийга юрсалар, мен ансорлар водийсини йўл тутган бўлардим.\nЭй Парвардигор! Ансорларни, ансорларнинг фарзандларини, ансорлар фарзандларининг фарзандларини Ўз раҳматингга олгин!»\nОдамлар йиғлайвериб, соқоллари ҳўл бўлиб кетди ва: «Расулуллоҳ соллаллоҳу\nалайҳи ва саллам бизнинг улушимиз бўлишига розимиз!», деб гувиллашди.


Муниса Ризаева сирли ошиққа турмушга чиқяптими? (видео) - EFFECT.UZ\nМуниса Ризаева сирли ошиққа турмушга чиқяптими? (видео)\n. 01:19 | 29.11.2020\nТаниқли хонанда Муниса Ризаева уйига ишдан қайтгач ажойиб сюрпиризга гувоҳ бўлди. Гап шундаки, Ризаева номаълум сирли ошиқ томонидан унинг уйи олдига катта гулдаста ва қизил гуллардан чиройли йўлакка дуч келади.\nБундан ҳайратда қолган Муниса Ризаева бу йигитга турмушга чиқиш ёки чиқмасликка боши қотаётгани ҳақида айтади.\n“Чиройли сюрприз ва сирли ошиқ, нима дейсизлар турмушга чиқайми ёки йўқ”, дейди Ризаева эълон қилинган видеода.\nАйни вақтда бу сирли ошиқ ким эканлиги маълум эмас.\nЭслатиб ўтамиз, 21 октябрь куни Муниса Ризаева 34 ёшни қарши олди. Хонанданинг яқинлари, мухлислари уни ажойиб сюрприз орқали табриклашган эди.\nМаълумот учун, ўзбекистонлик хонанда Жасур Ғоипов, “Шок.уз”га берган интервьюсида 2014 йил Муниса Ризаева билан тўйи нима сабабдан бузилгани ҳақида ҳам гапирганди.\n“Муниса билан тўйимиз бўлмагани, аввало тақдир. Бунга кўп нарсалар сабаб бўлиб қолди. Муниса иккаламизни ‘ўқитиб’ ажратиб юборишди. Бизнинг энг катта хатомиз — тўйимиз бўлаётганини оммага чиқариб юборганимиз. Муносабатларимиздан PR қилмоқчи бўлмаганмиз.\nМен ҳозир ҳеч нарса дея олмайман. Балки муносабатларимиз яна тикланар, эртага нима бўлишини ҳеч ким билмайди. Мен ҳозир бўйдоқман, ҳамма нарса бўлиши мумкин. Муниса билан эслайдиган хотираларимиз кўп, у билан ҳозиргача яхши муносабатдамиз”, деган Жасур Ғоипов.\n“Ҳалиям Муниса Ризаевани яхши кўрасизми?” деган саволга Жасур Ғоипов “Уни яхши кўрмасликнинг иложи бўлмаса керак” дея жавоб берган.\nБироқ Ғоипов 2014 йилнинг 26 декабрь куни “Яккасарой” ресторанида дабдабали тўй қилиб, Феруза исмли қизга уйланган эди. Тўйга ўзбек шоу-бизнесининг кўплаб таниқли вакиллари ташриф буюрган.\nTeglar:Жасур Ғоипов, Муниса Ризаева\nНима учун шабкўрликка чалинамиз?\nМуниса Ризаева синглисига қимматбаҳо автомобиль совға қилди (видео)\nМуниса Ризаева ўзининг реал ҳаёти акс эттирилган клипни эълон қилди\nМуниса Ризаева тўйи ҳақидаги саволларга жавоб берди


АҚШ Давлат котибининг Жанубий ва Марказий Осиё масалалари бўйича ёрдамчиси ўринбосари Элис Уэллс “Америка овози” телерадиосига интервью берди.\n– Марказий Осиё давлатлари, жумладан, Ўзбекистонга бориб келдингиз. Ташриф таассуротлари, Дональд Трамп Президент бўлганидан кейин бу минтақага нисбатан сиёсатда қандай ўзгаришлар юз бергани ҳақида сўзлаб берсангиз.\n– Икки жиҳатни таъкидламоқчиман. Ҳозирги муҳим янгиликлардан бири шуки, Ўзбекистонда Президент Шавкат Мирзиёев олға сурган ташаббуслар минтақавий ҳамкорликни ривожлантиришга хизмат қилади. Марказий Осиё давлатлари ўз салоҳиятини тўла рўёбга чиқариши учун янги имкониятлар юзага келмоқда. Шавкат Мирзиёев давлатни ташқи дунё учун очар экан, қўшниларга дўстлик қўлини чўзиб, чегара муаммоларини ҳал этиш йўлида ҳаракат қилар экан, биз ҳам Марказий Осиёнинг янги қирраларини кашф этаяпмиз ва янгича ҳамкорлик ҳақида ўйлаяпмиз.\nИккинчи жиҳат – президентимизнинг Жанубий Осиё стратегиясидир. Ўтган йилнинг августида эълон қилинган бу стратегия «Афғонистонда барқарорлик ва хавфсизлик таъминланмагунча, биз у ерни тарк этмаймиз», деган ваъдага асосланади. Бу Ўзбекистон учун, Афғонистоннинг бошқа қўшнилари учун жуда муҳим қарор. Минтақа раҳбарлари бу қароримизни олқишламоқда. Афғонистон Президенти Ашраф Ғани Тошкентга келиб кетди. Қатор битимлар имзоланди. У ўз давлатини Марказий Осиёнинг бир қисми, деб атади. Минтақадаги ҳозирги манзара бизни умидлантиради. Бу ерда икки томонлама алоқалар жонланмоқда, халқаро ҳамжамият Марказий Осиёга янги назар билан қарамоқда. Бу ҳолат Афғонистонда тинчликка эришиш умидини кучайтиради.\n– Тошкент учун Афғонистон бўйича март ойида ўтказиш режалаштирилган анжуман жуда муҳим.\n– Гапингизга тўлиқ қўшиламан – бу анжуман Ўзбекистон учун ниҳоятда муҳим. Ўзбекистон Афғонистонда тинчликка эришиш йўлида тарихан муҳим ўрин тутиб келган.\n– Афғонистондаги вазият ўзингизга маълум. Анжуман нимани ўзгартира олади?\n– Бу анжуман музокара учун йўл очиқ эканини кўрсатади. Бу ғоят аҳамиятли. Қон тўкишни тўхтатиб, Афғонистон конституциясига риоя этган ҳолда, кам сонли миллатлар ва хотин-қизлар ҳуқуқларини ҳурмат қиладиган кучлар билан муросага келиш йўллари бор. Минтақадаги ҳар бир давлат, АҚШ ва Афғонистон фақат тинчлик ва барқарорлик истайди. Тинчлик музокаралари иш берсин, дейди.\nКобулда содир этилаётган хуружлар халқаро ҳамжамиятга тинчликнинг душмани аслида ким эканини яққол кўрсатди. Бу – «Толибон». Шу боис бутун эътиборимизни мана шу ёвуз кучга қаратаяпмиз. Унинг таркибида қурол ташламоқчи бўлганлар ҳам бор. Шундай экан, муроса умиди сўнмайди. Ҳукумат толиблар билан тил топиша олишига ишонади.\n– Марказий Осиё давлатлари АҚШ билан алоқалар мустаҳкам бўлишини хоҳлайди. Бироқ Вашингтон минтақага Афғонистон орқали қарайди.\n– Бу нотўғри талқин. Афғонистон, шубҳасиз, муҳим давлат. Лекин минтақа давлатлари билан алоқаларимиз, сиёсатимиз ҳамиша ўзаро манфаатларга асосланган. Ҳамиша уни қандай шакллантириш, иқтисодий ҳамкорликни таъминлаш, ислоҳотларни қўллаб-қувватлаш ҳақида бош қотириб келганмиз. Мустақилликнинг илк йилларида бу давлатларга оёққа туриб олиши учун ёрдам кўрсатганмиз. Энди манзара бошқача. Биз Ўзбекистонда Шавкат Мирзиёев бошлаган ислоҳотлар самара беришини истаймиз. Конвертация очилгани АҚШ хусусий секторида қизиқишни оширди. Компанияларимиз учун бу мамлакатда ишлаш имкониятлари кенгайди. Ҳозирги вазифа – бизнес тарғиботи. Ўзбекистон Жаҳон савдо ташкилотига киришига тарафдормиз.\nПрезидент Шавкат Мирзиёевнинг Олий Мажлисга Мурожаатномасини ўқиб чиқдим. У кўп соҳаларда ўзгаришлар қилишни истайди. Давлатни тараққий эттириш борасида ўз режаларига эга. Узоқ йиллар амалга ошмаган мақсадлар мана энди рўёбга чиқиши мумкин.\nЎзбекистон минтақада муҳим ўрин тутади. Биз ҳар бир жабҳада бу мамлакат билан яқиндан ишлашга бел боғлаганмиз. Ўзбекистон ва бутун минтақа давлатлари билан қатор йўналишларда ҳамкорлик янги поғонага кўтарилишига ишонамиз.\n– Вашингтон Ўзбекистондаги ўзгаришлар жараёнини қандай баҳолайди?\n– Ўзбекистон ўзи ўзгаришларни амалга оширяпти. Ташқи таъсир остида эмас. Биз катта қизиқиш билан кузатяпмиз ва қўллаб-қувватлаймиз. Ёрдамлашишга ҳам тайёрмиз. Тошкентга борганимда ташқи ишлар вазири, мудофаа вазири, Афғонистон бўйича махсус вакил, сенаторлар, фуқаролик жамияти институтлари ва халқаро ташкилотлар вакиллари билан мулоқот қилдим. Ҳамма янги имкониятлар ҳақида гапирди. Мақсадни аниқ белгилаб, режа асосида амалга ошириш керак. Бу мураккаб жараён. Нафақат АҚШ, балки БМТ, Жаҳон банки, Халқаро валюта жамғармаси ва бошқа тузилмалар Президент Шавкат Мирзиёевга кўмаклашиш тарафдори.\nАфв ҳақидаги қарор, мажбурий меҳнатга қарши чоралар, ахборот майдонининг очила бошлагани, адлия тизимини ислоҳ қилиш борасидаги қадамларнинг аҳамияти катта. АҚШ бизнеси кўпдан буён Ўзбекистонга қизиққан, лекин ҳамкорлик учун етарли даражада имкон топа олмаган. Бугунги ўзгаришлар ҳаммамизни эзгу ишларга чорламоқда. Янги Ўзбекистонга янгича кўз билан қараяпмиз.\nЎзбекистон узоқ йиллар мобайнида минтақа ва бугун дунёга очилишни истамади. Минтақавий ҳамкорлик йўлидан бормади. Энди янги йўл тута бошлади. Бу Ўзбекистон равнақига хизмат қилади, албатта. Сармоядорларга йўл очиб, мамлакатни ҳам ўз қудрати, ҳам чет эллик ҳамкорлар ёрдами билан ривожлантириш пайти келди. Президент Шавкат Мирзиёев қўшнилар билан ҳамкорликни кенгайтиришга интилаётгани, чегаравий масалаларни еча бошлагани, бошқа йўналишлардаги алоқаларни яхшилашга ҳаракат қилаётгани нафақат бизнес учун, балки минтақавий хавфсизлик нуқтаи назаридан ҳам жуда эътиборлидир.\n– Минтақада АҚШ фаол иштирокчи эмас, балки кузатувчи, дейдиганлар кўп. Россия ўз иқтисодий ва сиёсий таъсир воситаларига эга. Хитой миллиардлаб доллар сармоя олиб кирмоқда. Бу ҳам таъсир воситасига айланиши мумкин. АҚШ бу вазиятга реал тарзда қандай таъсир қила олади?\n– Биз Марказий Осиё билан чегарадош эмасмиз. Таъсир ўтказишни ҳам истамаймиз. Ўзбекистон ва Марказий Осиёнинг бошқа давлатлари эркин, суверен, ҳудудий жиҳатдан яхлит давлатлар бўлиб қолиши тарафдоримиз. АҚШ билан ҳамкорлик бошқалар билан шерикликка дахл қилмаслиги керак.\nАҚШ минтақада фаол эмас, дейиш нотўғри. Биз қатнашган энг узоқ уруш дунёнинг шу қисмида. Қанча одам йўқотдик, моддий зарар кўрдик. Бу минтақа кейинги 4-5 нафар президентимизнинг диққат марказида бўлиб келди.\nМарказий Осиё биз учун муҳим. Президентлар – алоқада. Ташқи ишлар вазирлари – алоқада. Ўзбекистон минтақадаги муҳим давлат сифатида ҳамиша бизнинг эътиборимизда. Марказий Осиё билан ришталаримизда, минтақа истиқболида унинг ўрни беқиёс. Биз ҳамкорликнинг янги йўлларини излашдан тўхтамаймиз.\nИжтимоий тармоқлар ҳукмрон асрда яшаётганимизни инобатга олиб, бунинг ижобий ва салбий жиҳатлари борлигини таъкидлаш керак. Одамлар бир-бири билан доимий алоқада. Бу алоқадан ёвуз кучлар ҳам фойдаланмоқда. Экстремизм ва шафқатсизлик ёшларни йўлдан оздирмоқда. Марказий Осиёда ҳам. Бу балога қарши бирга курашишимиз керак. Курашаяпмиз ҳам. Олдимиздан мисли кўрилмаган муаммолар чиқмоқда. Уларни бартараф этиш учун ҳамкорлик зарур.\n– АҚШнинг Марказий Осиёдаги Шимолий таъминот тизими ишлаб турибди. Бу борада янги келишувлар кутиляптими?\n– Савдо ва транспорт алоқаларига ҳамиша жиддий эътибор берамиз. Минтақадаги мамлакатлар билан шу соҳада ишлашни давом эттириш ниятидамиз.\nМарказий Осиё давлатлари ҳамиша экстремизмга қарши бўлган, террорчи ташкилотлар илдиз отмаслиги йўлида ҳаракат қилган. Биз бу борада ҳамкорликдан манфаатдормиз. Терроризм ва экстремизмга қарши ҳамкорлик биз учун устувор вазифа.\n– Иқтисодий соҳада АҚШ компанияларининг Ўзбекистонга қизиқиши қанчалик ошди?\n– Қизиқиш катта. Янгиликлар кутсак, арзийди. Шахсан ўзим учун бир йўналиш жуда аҳамиятли – икки халқ бир-бирини яқиндан таниши, англаши, бир-биридан ўрганиши учун бизнес, таълим соҳасида, малака ошириш, ноҳукумат ташкилотларни ривожлантириш борасида йўлни катта очиш керак. Ҳукуматлар алоқаси билан халқлар ўртасида ришталар бошқа-бошқадир. Биз Ўзбекистон билан расмий ҳамкорликка урғу бериб келганмиз, лекин норасмий, яъни, маданий ва ижтимоий алоқаларни ҳам ривожлантириш тарафдоримиз. Биз давлатларимиз ўртасида инсоний қадриятларга асосланган ҳамкорлик ривожланишини истаймиз. Бу борада қилинадиган ишлар кўп.\nАлишер Навойи номидаги Миллий кутубхонага бордим. Инглиз тили дарсликларини кўрдим. Уларни чоп этишга ҳомийлик қиламиз. Талабаларни кўриб, лол қолдим. Ўзбекистоннинг мағрур фуқаролари ўзлари глобал ҳамжамиятнинг бир бўлаги эканини англайди. Мамлакатларимизда янги авлод вакиллари бир-бирини таниши лозим ва буни таъминлаш долзарб вазифа, деб ҳисоблайман.\n– АҚШда ўқиш учун янги дастурлар ишга тушадими, олдин ёпилганлари қайта очиладими?\n– АҚШда ўқишни истаганлар элчихонамизнинг жамоатчилик билан ишлайдиган бўлимига мурожаат қилиши мумкин. Биз айрим дастурларни қайта тикламоқчимиз. Янгиларини очмоқчимиз. Биргаликда янги лойиҳалар бошлаш ниятидамиз. Турли соҳа эгаларини АҚШга олиб келиб, бизнинг тизим ва жамият билан яқиндан таништирадиган дастурлар бор. Бир-биримизни яқиндан танишимиз, англашимиз муҳим аҳамиятга эга. Бу янги ғоя ва таклифлар пайдо бўлишига имкон яратади. Биргаликда эзгу ишлар қила олишимизга ишончим комил.\nБугун Ўзбекистонга нисбатан қизиқиш, айниқса, кучайган. Давлат департаменти ҳамкорликни қайси йўналишларда ривожлантириш ҳақида бош қотираяпти. Тошкент – яхши шерик.\n– Ўзбекистон, хусусан, Президент ўзини синаб кўраётгандек. Сиз ҳам Ўзбекистон билан боғлиқ сиёсатда ўзингизни синаяпсизми?\n– Худди шундай. Биласизми, ислоҳот – жуда мураккаб жараён. Президент Шавкат Мирзиёев ўз олдига қўйган мақсадлар жуда катта ва шу сабабли ҳам ниҳоятда қийин. Нафақат тизим, балки менталитет ўзгариши керак. Муҳими, бунинг учун хоҳиш-ирода бор. Назаримда халқаро ҳамжамият Ўзбекистонни ҳар томонлама қўллаб-қувватлашга тайёр. БМТ, Жаҳон банки, умуман, ҳамма ёрдамга шай.


06 Ôåâðàëü 2017 10:44 2101\nЖорий йил Саудия Арабистонининг Ҳаж ва умра ишлари вазири доктор Солиҳ Бинтнинг таклифига асосан Ўзбекистон ҳаж делегацияси 18 январдан 25 январгача Саудия Арабистонида бўлиб, саудиялик вазир билан учрашди. Кейинги учрашувлар Ҳаж вазирлигининг Макка, Жидда ва Мадинаи мунавварадаги мутасаддилари билан бўлиб ўтди. Ушбу учрашувларда қатор ҳужжат ва битимлар имзоланди. Бу ҳақда kun.uz хабар беради.\n“Бу битимлардан келиб чиқиб шуни таъкидлаш мумкинки, келаётган ҳаж мавсуми олдинги йилларга нисбатан янада чиройлироқ, янада сифат даражасига эга бўлади. Ўтган йили ўзбекистонлик ҳожилар Маккаи мукаррамадаги Абороди Ҳидоий меҳмонхонасида тўхташган эди. Бу йил ҳам шу меҳмонхона танланяпти. Ушбу меҳмонхона ўтган йили қуриб, фойдаланишга топширилган бўлиб, унда ўзбекистонлик ҳожилар биринчилардан бўлиб тўхташган эди. 2017 йилнинг 2 март куни ҳожиларимиз яна ушбу меҳмонхонага бориб тушишади. Ўтган йили ҳожиларимизнинг адади (квота) 5200 нафар бўлган бўлса, 2017 йилда бу кўрсаткич 7200 кишига кўпайтирилди”, деб маълум қилган Ўзбекистон мусулмонлари идораси матбуот котиби Жалолиддин Нуриддинов.\nУшбу ҳолатдан келиб чиққан ҳолда Ўзбекистон мусулмонлари идораси ва бошқа мутасадди ташкилотлар зарур бўлган барча шароитларни амалга оширмоқда. Ўзбекистонлик ҳожилар ўз зиёратларини тўлақонли бажаришлари учун, Маккадан Мадинага, Маккадан Мино ва Муздалифага ҳамда Маккадан Жиддага қайтиш учун энг замонавий транспорт воситалари тайёрлаб қўйилди.\n“Яна шуни айтиб ўтиш керак-ки, Ҳаж вазири доктор Солиҳ Бинти, Туркия ва Шарқий Европа ҳожиларига хизмат кўрсатувчи муассаса раҳбари Ториҳ Анторий, Транспорт уюшмаси раҳбари генерал Аҳмад Синбао ва Мадинадаги масъуллар Ўзбекистон ҳаж делегациясига, Ўзбекистон ҳожиларининг ишчи гуруҳига ўзларининг катта миннатдорчиликларини изҳор қилишди”, дейди Жалолиддин Нуриддинов.\nЖамият 21.02.2020 86\nЖамият 19.02.2020 617


Феррум Лек®_sirop | medu.uz - Дорилар ҳақида маълумотлар ўзбек тилида\nHome Йўриқномалар Феррум Лек®_sirop\nПрепаратнинг савдо номи: Феррум Лек®\nТаъсир этувчи модда (ХПН): темир [III] гидроксидининг полимальтоза билан комплекс бирикмаси/Iron (III) hydroxide polymaltose complex\n1 мл сиропда 10 мг темир [III] гидроксиди полимальтоза билан комплексда сақланади.\n5 мл сироп (1 ўлчов қошиқ) да қуйидагиларни сақлайди:\nфаол модда: 50 мг темир [III] гидроксиди полимальтоза билан комплексда;\nёрдамчи моддалар: сахароза, сорбитол эритмаси, метилпарагидроксибензоат, пропилпарагидроксибензоат, 96% ли этанол, қаймоқли эссенция, тозаланган сув, натрий гидроксиди.\nТаърифи: жигарранг рангли тиниқ эритма.\nФармакотерапевтик гуруҳи: уч валентли темирнинг перорал препаратлари.\nТемир [III] гидроксидининг полинуклеар молекулалари улар билан ноковалент боғланган полимальтоза молекулалари билан ўраб олинган бўлиб, умумий ҳолда тахминан 50 кДа молекуляр массали комплекс бирикмани ташкил этади. Мазкур бирикма ўз ўлчамларига кўра гексаакватемир [II] ионига нисбатан оддий диффузия механизми ёрдамида шиллиқ қаватлар мембранаси орқали 40 марта кучсиз ўтади. Комплекс барқарор бўлиб, физиологик шароитларда темир ионларини ажратиб чиқармайди.\nКомплекс тузилмаси организмда сақланадиган темирни заҳира қилувчи табиий протеин бўлган ферритин тузилишига ўхшаш. Ушбу ўхшашлик туфайли, ушбу комплексдан темир [III] фаол абсорбция жараёни ёрдамида сўрилади. Меъда-ичак йўлларидаги ҳар қандай темирни боғловчи оқсил лигандни рақобат алмашинуви механизми ёрдамида темир [III] ни тортиб олиши мумкин. Сўрилган темир асосан ферритин билан комплексда жигарда тўпланади, сўнгра суяк кўмигида уни гемоглобин таркибига киритиш амалга оширилади.\nТемир [III] гидроксиди ва полимальтоза комплекс бирикмаси икки валентли темир тузларига хос бўлган прооксидант хусусиятларга эга эмас. Жуда паст ва паст зичликдаги липопротеинларнинг оксидлаш омилларига бўлган сезувчанлиги шу сабабли пасаяди.\nТемирни эритроцитларда гемоглобин даражаси бўйича аниқланадиган сўрилиши юборилган дозага нисбатан тескари пропорционаллиги твин-изотоплар (55Fe ва 59Fe) усули ёрдамида аниқланган (доза қанча юқори бўлса, сўрилиш даражаси шунча паст бўлади). Темир танқислиги даражаси ва сўрилган темир миқдори ўртасида статистик жиҳатдан исботланган қайта ўзаро боғлиқлик мавжуд (темир танқислиги қанча юқори бўлса, темир шунча яхши сўрилади).\nПрепарат юборилганидан кейин зардобда темир миқдори даражасининг ошиши эритроцитларда ўлчанган умумий абсорбция билан боғлиқ эмас. Темир асосан жигарда тўпланади, у ерда ферритин билан боғланади ва суяк кўмигида гемоглобин таркибига киритилади.\nСўрилишнинг энг юқори даражаси ўн икки бармоқ ичак ва ингичка ичакда қайд этилади. Сўрилмаган темир нажас билан ажратилади. Организмдан меъда-ичак йўллари ва тери эпителиясининг пўстлоқланаётган ҳужайралари билан, шунингдек тер, сафро ва сийдик билан ажратиладиган темир миқдори суткада 1 мг ни ташкил этади. Аёлларда шунингдек ҳайз қони билан темирни йўқотилишини эътиборга олиш лозим.\nЛатент темир танқислигини даволашда.\nТемир танқислиги анемиясини (манифест темир танқислигини) даволашда. Ҳомиладорликда темир танқислигини олдини олишда қўлланади.\nОвқатланиш вақтида ёки ундан кейин дарҳол қабул қилинади. Сиропни овқатланиш учун бутилкада мева ёки сабзавот шарбати билан аралаштириш мумкин. Сиропни тўғри ўлчаб олиш учун ўлчов қошиғидан фойдаланиш лозим.\nСиропда сезилар-сезилмас рангнинг пайдо бўлиши препарат таъми ва самарадорлигига таъсир кўрсатмайди.\nСуткалик дозани бир мартани ўзида қабул қилиш ёки бир неча қабул қилишлар учун бўлиш мумкин.\nПрепаратни дозаси ва қабул қилиш давомийлиги темир танқислиги даражасига боғлиқ.\nМанифестли темир танқислиги\nГемоглобин даражаси нормага келишига қадар 3–5 ой давомида қабул қилинади.\nБундан кейин препаратни организмда темир заҳираларини тўлдириш учун яна бир неча ҳафта давомида буюрилади.\n1 ёшгача бўлган болаларга: бошланғич доза сиропнинг 2,5 мл ни (ўлчов қошиғининг ½ қисмини) ташкил этади. Дозани босқичма-босқич суткада сиропни 5 мл гача (1 ўлчов қошиқ) миқдорида ошириб борилади.\n1 ёшдан 12 ёшгача бўлган болаларга: суткада 5–10 мл (1–2 ўлчов қошиқ) сироп буюрилади.\n12 ёшдан катта бўлган болалар, катталар, эмизикли оналарга: одатда суткада 10–30 мл (2–6 ўлчов қошиқ) сироп буюрилади.\nЛатент темир танқислиги\nДаволаш тахминан икки ой давомида олиб борилади.\n1 ёшгача бўлган болаларга: препарат жуда паст дозаларда буюрилиши муносабати билан ушбу кўрсатма бўйича фойдаланилмайди.\n1 ёшдан 12 ёшгача бўлган болаларга: суткада 2,5–5 мл (ўлчов қошиғининг ½ қисми–1 ўлчов қошиқ) сироп буюрилади.\n12 ёшдан ошган болалар, катталар, эмизикли оналарга: суткада 5–10 мл (1–2 ўлчов қошиқ) сироп буюрилади.\nГемоглобин даражаси нормага келишига қадар суткада 20–30 мл (4–6 ўлчов қошиқ) сироп буюрилади. Бундан кейин организмда темир заҳираларини тўлдириш учун суткада 10 мл (2 ўлчов қошиқ) сироп камида ҳомиладорликни охирига қадар буюрилади.\nЛатент темир танқислиги ва темир танқислигини олдини олиш\nСуткада 5–10 мл (1–2 ўлчов қошиқ) сироп буюрилади.\nТемир танқислигини олдини олиш ва даволаш учун Феррум Лек препаратини суткалик дозалари\nДори шакли Манифестли\nТемир танқислиги Латент темир\n1 ёшгача бўлган болалар Сироп 2,5–5 мл\n(25–50 мг темир) – –\nБолалар (1 ёшдан 12 ёшгача) Сироп 5–10 мл\n(50–100 мг темир) 2,5–5 мл\n(25–50 мг темир) –\nБолалар (12 ёшдан катта)\nЭмизикли оналар Сироп 10–30 мл\n(100–300 мг темир) 5–10 мл\n(50–100 мг темир) –\nҲомиладор аёллар Сироп 20–30 мл\n(200–300 мг темир) 10 мл\n(100 мг темир) 5–10 мл\n(50–100 мг темир)\n(–) жуда паст дозалари буюрилиши муносабати билан препаратдан ушбу кўрсатмалар бўйича фойдаланилмайди.\nТемирни хавфсизлиги ва ўзлаштираолишини кўп сонли клиник тадқиқотларда ва адабиётлардан олинган маълумотлар асосида баҳоланган. Асосий тадқиқотларда қуйидаги ножўя реакциялар кузатилган.\nЖуда тез-тез: аҳлат рангини ўзгариши1.\nТез-тез: диарея, кўнгил айниши, диспепсия.\nТез-тез эмас: қусиш, қабзият, қоринда оғриқ, тишлар рангини ўзгариши2.\n1 Аҳлат рангини ўзгариши жуда тез-тез (23% пациентларда) кузатилган. Бу перорал темир препаратларининг ҳаммага маълум бўлган ножўя таъсири.\n2 Тиш рангини ўзгариши 0,6% пациентларда кузатилган. Бу перорал темир препаратларининг ҳаммага маълум бўлган ножўя таъсири.\nТез-тез эмас: тошма, қичишиш, эшакеми.\nПрепаратнинг ҳар қандай компонентига юқори шахсий сезувчанлик;\nтемирнинг ортиқчалиги (масалан, гемохроматоз, гемосидероз) ва темирни утилизация қилинишини бузилиши (масалан, анемия, қўрғошин билан интоксикацияда анемия, сидеро-ахрестик анемия, талассемия);\nтемир танқислигидан келиб чиқмайдиган анемия (масалан, гемолитик анемия, B12 витамини танқислиги муносабати билан мегалобластли анемия).\nТемир комплекс бирикма таркибига кирганлиги туфайли, озиқ-овқат компонентлари (фитин, оксалатлар, танин) ва дори препаратлари (тетрациклинлар, антацидлар) билан ионли ўзаро таъсири эҳтимоли кам. Препарат яширин қон мавжудлигига таҳлил (гемоглобинга селектив тест ўтказиш) натижаларига таъсир кўрсатмайди, шунинг учун таҳлилни ўтказиш учун даволашни тўхтатиш зарурати йўқ.\nТемирнинг парентерал ва бошқа перорал дори шакллари билан биргаликда қўллашдан сақланиш лозим, чунки бу ичга қабул қилинаётган темирни сўрилишини сезиларли даражада пасайишига олиб келиши мумкин.\nПрепарат қабул қилинганида аҳлат тўқ рангга бўялиши мумкин, бу клиник жиҳатдан аҳамиятга эга эмас.\nАнемияни инфекциялар ёки ўсмалар келтириб чиқариши мумкин. Темирни организм томонидан фақат асосий касаллик даволанганидан кейин ишлатила бошланиши туфайли, хавф ва фойда нисбатини баҳолаш талаб қилинади.\nҚандли диабети бўлган пациентлар учун маълумот: 1 мл сироп 0,04 нон бирлигини сақлайди.\nПрепарат сорбитол ва сахарозани сақлайди. Фруктозани ўзлаштира олмаслик, глюкоза-галактоза сўрилишини бузилиши ёки сахароза-изомальтазанинг етишмаслиги каби кам учрайдиган ирсий бузилишлари бўлган пациентлар ушбу препаратни қабул қилмасликлари керак. Сироп кам миқдорда (5 мл да 16 мг) этанол сақлайди.\nПрепарат метилпарагидроксибензоат ва пропилпарагидроксибензоатни сақлайди, улар аллергик реакцияларни (эҳтимол, кечроқ) келтириб чиқариши мумкин.\nҲайвонларда ўтказилган тажрибалар натижасида олинган ва ҳомиладорликнинг биринчи уч ойлигида препарат қабул қилинганида хавф мавжудлиги ҳақида фикр юритишга имкон берадиган далиллар йўқ, ҳамда ҳомилага салбий таъсир кўрсатилиши эҳтимоли кам. Ҳомиладорликнинг иккинчи ва учинчи уч ойлигида препаратни қўллаш юзасидан ўтказилган назорат остидаги тадқиқотлар давомида она ва (ёки) ҳомила организмига салбий таъсир кузатилмаган.\nНормал ҳолда кўкрак сути лактоферрин билан боғланган темирни сақлайди. Темир [III] гидроксиди ва полимальтоза комплекс бирикмасидан темирнинг қанча миқдори кўкрак сутига ўтиши номаълум, эмизикли болада ножўя таъсирлар пайдо бўлиши эҳтимоли кам.\nҲомиладор ва эмизикли аёллар препаратни фақат шифокор билан маслаҳатлашганидан кейин қабул қилишлари лозим.\nПолимальтоза билан комплекс бирикмасида темирни назорат қилинувчи сўрилиши ва паст даражада токсиклиги туфайли препаратни қабул қилишда темир миқдори ошиб кетиши ёки интоксикация кузатилмаган ва препарат дозаси ошириб юборилганида унинг эҳтимоли кам. Дозани тасодифий ошириб юборилиши билан боғлиқ ўлим билан якунланувчи ҳоллар қайд этилмаган.\n100 мл сироп бураладиган қопқоқчали шиша флаконда ва ўлчов қошиқ картон қутида.


Кун мавзулари, 11 июл 2014\n29 январ 2020, Тошкент вақти: 04:16\nжума 11 июл 2014\n"Пахтазористоннинг Энг Зўр Эртакчиси" танловида қатнашинг!\nБор экану йўқ экан, оч экану тўқ экан, бўзчи белбоғсиз экан, газчи маёқсиз экан, светчи шам ёқармиш, соқовлар гап сотармиш... Озодлик радиоси "Пахтазористоннинг Энг Зўр Эртакчиси" ким (лар) эканлигини аниқламоқчи. Танловга қатнашмоқчи бўлсангиз, мана шу материалнинг ичига кирингу муштарийларимиздан келган бир эртакнинг бошламасини ўқинг... ва уни давом эттиринг.\nЎзбекистон бўйлаб "кампирлар қотиллари" деган ваҳимали ном олган бир неча шов-шувли жиноятни амалга оширганлар устидан¸ Бош прокуратура тарқатган расмий маълумотга кўра¸ яқинда маҳкама ҳукм чиқарган. Улардан бири умрбод тутқунликка¸ бошқаси эса¸ 15 йиллик қамоққа ҳукм этилган.\nСамарқанд вилояти, Жомбой туманидан боғланган йигит 26 га кирган акасини бундан икки ярим ой муқаддам машина уриб кетгани, лекин айбдор ҳануз жазосиз қолаётганидан арз қилди. Тингловчимизнинг айтишича, шу пайтгача унинг арз қилмаган идораси қолмаган, лекин акасини уриб кетган қизнинг яқини вилоят ҳокимиятида раҳбарлик лавозимида ишлагани учун унинг аризалари жавобсиз қолмоқда.\nИ. Каримов: Туркия ва Ўзбекистон орасида ўтмишда йўл қўйилган хатолар такрорланмаслиги керак\nАҳмад Довудўғли Тошкентда ТРТ мухбирига берган интервюсида бу ташрифни “лавозимга келганимдан бери буюк ҳасрат билан кутганим зиëрат” деб таъкидлади. “Туркия ва Ўзбекистон жипслашиб қудратли бўлсагина¸ Осиëда барқарорлик бўлади"¸ дея баëнот берди Анқара дипломатлари раҳбари жумладан.


АҚШ Жазоирдаги воқеалар ривожини кузатиб бормоқда\n30 ноябр 2020, Тошкент вақти: 19:26\nАҚШ ҳукумати Жазоирдаги воқеалар ривожини диққат билан кузатиб бораётганини билдирди.\nЖазоирда жангарилар ғарб давлатларининг 41 фуқаросини, жумладан, 7 нафар америкаликни гаровга олган. Франция президенти Франсуа Олланд Жазоир ҳукумати билан мунтазам алоқада бўлаётганини айтди.\n“Ал Қоида”га алоқадор экстремистик гуруҳ Ливия чегарасидаги нефт конига ҳужум қилиб, у ерда ишлаётган ғарбликларни гаровга олган эди. Гуруҳ Малидаги исёнчи исломчиларга қарши Франция ўтказган ҳарбий амалиётни қўллагани учун Жазоитрдапн ўч олаётганини билдирган.\nМалидаги исёнчилар позициясига 5 кун қилинган ҳаво ҳужумидан сўнг чоршанба куни Франция ҳарбийлари биринчи ер усти жангини бошлаган эди.


Майсани қишда парваришлаш бўйича тавсиялар - Ўзбекистон Республикаси Қишлоқ хўжалиги вазирлиги\nБунда бошоқли дон экинлари уруғини экиш даврида берилган фосфорли ва калийли минерал ўғитлардан илдиз орқали синтез қилинган органик моддалар ҳисобига нафас олиш жараёни содир бўлади. Айтиш жоизки, кузги буғдой совуқ об-ҳаво даврида энергияни фақат нафас олиш пайтида танасидаги захира моддаларни парчаланиши эвазига ҳосил қилади. Шу билан бирга қишда кундуз кунлари ўсимликда фотосинтез жараёни кечмайди. Ўсимлик қуёшнинг ёруғлик энергиясидан фойдаланиши ҳисобига хлорофил доначаларини тўплайди. Бу билан майсанинг кечаси кучаядиган совуққа чидамлилигини оширади.\nСелекционер олим янги нав яратиб, унинг потенциал ҳосилдорлигини белгилаб беради. Яратилган навнинг белгиланган потенциал ҳосилдорлигини ғаллакор фермер хўжаликлари томонидан етиштириш учун, энг аввало албатта юқори агротехника шароитини яратиш ва агротехник чора-тадбирларнинг қўлланилиши эвазига мўл ва сифатли ҳосил етиштириш имконияти мавжуд бўлади.\nРеспубликамиз ғалла майдонларида макро- ва микроэлементлар тақчиллигини қоплаш мақсадида кузги буғдойни куз, қиш ва баҳор ойларида тўғри ва ўз вақтида парвариш қилиш эвазига ўсимликни ноқулай шароитларга чидамлилигини ошириб, маҳсулдорлигининг юқори бўлишини таъминлашимиз зарур.\nЮқоридагилардан келиб чиқиб, кузги буғдой парваришида қиш фаслида агротехник тадбирларни бажаришга қатъий эътибор бериш лозим.\nЧунончи январь ойида амалга ошириладиган энг муҳим агротехник тадбирларидан бири бу – 1 гектар майдонга мўлжаллаб ўртача 8–10 тоннадан маҳаллий ўғит жамғаришдир. Ҳар 5 гектар майдонга эса биттадан (чуқурлиги 1,5, эни 3, узунлиги 5 м) шарбат ўралари қазиб, ҳар бир ўрага 50 тоннадан маҳаллий ўғит захирасини яратиш лозим. Далага чиқарилган маҳаллий ўғитларни ўраларга солиб, устини 5–10 см қалинликда кўмиб қўйиш лозим. Шу билан бирга ғаллакорлар экин парваришида қуйидагиларга эътибор беришлари талаб этилади:\n- муддатидан кеч экилиб, майса ривожи 3–4 барг, 1-2 барг ёки умуман униб чиқмаган майдонларда ер ёрилиш ҳолатларини аниқлаш, бундай майдонларга жамғарилган қуруқ гўнг ёки чиринди сочишни ташкил этиш (далада юза гўнг қатламини ҳосил қилиш) ҳамда шу майдонларни ҳар 2–3 кунда кузатиб бориш (Республикамизнинг шимолий минтақаларида тавсия этилмайди);\n- ер музлаган вақтда ғўзапояси олинмаган майдонлар ғўзапоясини фақат ўриб олиш ёки техника ёрдамида майдалаш ишларини ташкил этиш (ғалла экилган майдонларда ғўзапояни юлиб олиш тақиқланади);\n- ғўзапояси ўрилган майдонларда ғўзапояларни зудлик билан олиб чиқиб кетиш тавсия этилади (Ғўзапоя тўпланиб қўйилган майдонларда, ғўзапоя остида ниҳоллар қуёш нури етишмаслиги оқибатида сарғая бошлайди, фотосинтез жараёни тўхтайди);\n- ғалла майдонларини сув билан таъминлайдиган ички ариқларни ҳашар йўли билан тартибга келтириш, ғўза қатор ораларини ғўзапоядан тозалаш ишларини тугаллаш мақсадга мувофиқдир;\n- ер ости сувлари 1,5 метрдан чуқур жойлашган майдонларда чилла сувини енгил ўтказиш зарур. Шунда, тупроқда нам тўпланади, ғаллага касаллик ва ҳашаротларнинг тушиши олди олинади. Натижада бошоқдаги доннинг вазни ортади ва ғалла ҳосилдорлиги 5–10 центнерга кўпаяди;\n- далани бегона ўтлардан ҳимоя қилиш, касаллик ва зараркунанда ҳашаротлар тарқалиши олдини олиш мақсадида, дала четлари ва суғориш тармоқларини тозалаш лозим;\n- маълум сабабларга кўра, фосфорли ва калийли минерал ўғитлар берилмаган ғаллазорларга ер музлаган вақтидан фойдаланиб, йиллик меъёрдан 10–15 фоиз ортиғи билан сепиш лозим;\n- ғалладан бўшаган майдонларга такрор ғалла экилган майдонларда ғалладошлар оиласига мансуб бегона ўтлар кўпайишини ҳисобга олиб, уларга қарши гербицидлар захирасини яратиш чораларини кўриш;\n- бошоқли дон экинларининг навларига қараб ғалла ниҳоллари ҳолатини ўрганиб, мутахассислардан иборат дала кузатув гуруҳлар ташкил этиш муҳим тадбирлардан бири ҳисобланади.\nЮқоридаги агротехник чора-тадбирларни республикамиз вилоятларининг тупроқ-иқлим шароитларини ҳисобга олган ҳолда сифатли амалга оширилиши, ғалладан мўл ва сифатли ҳосил етиштиришни таъминлайди.


Қандай транспорт воситалари мажбурий техник кўрикдан ўтказилади? » Sangzor.uz - Инновацион ахборот портали\nSangzor.uz » Авто » Қандай транспорт воситалари мажбурий техник кўрикдан ўтказилади?\nТошкент шаҳар ҳокимлиги томонидан «Тошкент шаҳридаги транспорт воситаларини 2021 йилда мажбурий техник кўрикдан ўтказиш ҳақида»ги 159-сон қарор қабул қилинди. Бу ҳақда «Норма» хабар берди.\nТранспорт воситалари ДЙҲХХ органлари томонидан техник кўрикдан ўтказилганлиги учун қонунчиликда белгиланган тартибга мувофиқ йиғим ундирилади. Ҳужжат Қонун ҳужжатлари маълумотлари миллий базасида эълон қилинган ва расмий эълон қилинган кундан кучга кирди.\nКундузи чироқни ёқиб юришга оид талаб бекор қилинди


Россияда кўчмас мулк харид қилганлик учун яшаш ҳуқуқини бериш таклиф этилди Ўзбекистон янгиликлари\nЎзбекистон, Тошкент – Batafsil.uz ЯА. Россия иқтисодий ривожланиш вазирлиги томонидан қонун лойиҳаси тайёрланиб, унга асосан кўчмас мулк харид қилган хорижлик тадбиркорлар яшаш ҳуқуқини қўлга киритишлари мумкин. Бу ҳақида “Известия” газетасига ҳавола қилган ҳолда мухбиримиз хабар бермоқда.\nГазетага маълум бўлишича, вазирлик "Чет эл фуқароларининг ҳуқуқий мақоми тўғрисида"ги қонунга тузатишлар киритиш устида иш олиб бормоқда.\n"Россия иқтисодиётининг жадал технологик янгиланиши ва ривожланишига ҳисса қўшадиган сармоядорлар учун ривожланган хорижий давлатлар билан рақобатнинг кучайиб бориши шароитида оқимни рағбатлантириш ва хорижий сармоядорларнинг фойдаланилишини соддалаштириш зарурдир", - дейилмоқда вазирлик матбуот-хизмати тарқатган хабарда.\nБундан ташқари, Россияда доимий яшаш мақоми чет элликларга иқтисодий ва ижтимоий ҳаётда максимал даражада кўпроқ иштирок этиш имкониятини беради. Бу эса ўз ўрнида, ишбилармонлик муҳитини ривожлантириш салоҳиятини янада оширади.\nЯшаш ҳуқуқини қўлга киритиш учун сармоядор тижорат ёки хусусий бинони сотиб олиши лозимлиги масаласига аниқлик киритилмаган. Мазкур мезонлар ҳукумат томонидан белгиланиши керак. Вазирликнинг таъкидлашича, чет элликлар орасида Россия фуқаролигига талабнинг кескин ошиши кутилмайди.\nАгар қонун лойиҳаси қабул қилинса, меъёрлар келаси йилнинг июль ойида кучга киради.\nАпрель ойида Президент Владимир Путин Россия фуқаролигини олишни соддалаштириш тўғрисидаги қонунни имзолади. Энди, Россия фуқароси бўлиш учун бошқа давлат фуқаролигидан воз кечиш шарт эмас. Бундан ташқари, Собиқ Совет Иттифоқида туғилган ва унинг собиқ республикаларида яшаган, аммо фуқаролигини олмаганлар учун ариза беришдан ва қонуний даромад манбасини тасдиқлашдан олдин уч йил Россияда мажбурий яшаш талаби бекор қилинди. Бу ҳақида РИА Новости маълум қилмоқда.


Fevral 2018 – Nastarin\n » 2018 » Archive by month "Fevral"\nFevral 28 2018\nКечиримлилик – саодат эрур\n• Бировларнинг гуноҳини кечиролмайдиган ва унутолмайдиган одам бамисоли сарғайган баргларини тўла тўкмайдиган дарахтга ўхшайди. Вақт ўтиб янги, яшил барглар орасидаги жонсиз, сариқ япроқлар дарахтнинг тўкислигига хавф солгани каби, кишининг қалбидаги авф этилмаган ва бот-бот эсланадиган, ҳатто сўзлар билан изҳор этиладиган ҳодисотлар доғ бўлиб қолаверади. Ўз муддатида гуноҳларни тўкмоқлик ва гуноҳлардан кечмоқлик орқали табиатнинг бир бўлаги сифатида бизнинг табиатга мослашмоғимиз жоиздир, балки!\n• Биров сенинг кўнгил боғингни вайрон қилиб, гуноҳга ботдими? Сен ўз кўнгил бўстонингни қайта тиклаш ўрнига душман билан қасдлашиб, сен ҳам у каби гуноҳга ботишинг эҳтимоли борлигини унутдингми?! Озор чеккан ўз кўнгил боғингни тиклаш учун уни меҳр сеҳри билан нурлантириб, кечиримлиликка йўғрилган шафқат тилаги билан тозалаб, унинг ришталарига унутмоқлик маъданини бахшида этибгина эриша олишинг мумкин;\n• Кечириш ва унутиш хислатларидан бебаҳра одам гўё, дунё боғининг ташқарисида бўлишни маъқул кўрадиган кимсага ўхшайди. Боққа кирганида ҳам унинг кўнгли яйрамайди, кўнгли тўлмай доим ўзини ноқулай сезаверади;\n• Бошқаларни кечирмаслик учун ўнлаб важ-корсонлар топиш, ўзининг ҳақлигини исботлаш мақсадида кўплаб баҳоналар тўқиш кимга қулай?! Кўнгил мулкида мавжуд меҳр-оқибатда саҳий бўлолмайдиган одамгадир, балки;\n• Бу дунёдан норозилигини ифода этиш учун кишининг ўз яқинларини кечира олмаслиги кифоя қилади;\n• “Доимо мен бошқаларни кечиравераманми, бу ноҳақлик эмасми?”,- деб ўйлайдиган одамни аламзадалик қийнаётган бўлади, ҳақиқат шундаки, сен бошқаларни кечириш орқали ўз қалбингни ғуборлардан тозалашга эришасан;\n• Яқинларинг билан учрашганингда улар қачонлардир сени хафа қилишган бўлишларидан қатъий назар, бу саодатли дамлардан қалбингда яхшилик туйсанг, улар билан илиқ муносабатга кириша оласан. Чунки, уларнинг даврасига яқинлашганингда бўлиб ўтган кўнгилсиз воқеалар сендан аллақачон узоқлашиб бўлганини, дийдорлашув қаршисида улар хиралашиб улгурганлигини ҳис этасан ва шубҳасиз яратганга шукроналик келтирасан;\n• Кечирилмайдиган воқеанинг гирдобига тушмасликка ҳаракат қилиш муҳиим. Кўнглингни кенг қилиб, ўз тегрангда ижобий қувват зирҳини ярата ол. Атрофингдаги одамларга нисбатан самимий бўл ва очиқ чеҳра билан боқиб, табассум ҳадя эт. Хайрихоҳлик ўзаро муносабатда эзгулик калитидир.\nCategory: Фикрларим | LEAVE A COMMENT\nҚалбимда настарин гуллагай майин,\nГулгун шодачалар бирлашган сайин.\nПинҳон тутолмайин таратгай ифор,\nОқ, нофармон тусли кўркамлиги бор.\nҚалбимда настарин гуллагай…\nНилуфар очилгай қалбимни ёқсам,\nҲаловат топгулик мавжларда оқсам.\nТитроқ қалб тўлқинида оққани каби,\nПокликка тимсолдир барглари таъби.\nҚалбимда нилуфар гуллагай…\nҚалбим оташида лолазор унди,\nАлвон қирғоқларга туташгай энди.\nЁнган истаклари тутаса кулсиз,\nКўнгил ҳувиллайди қолганда гулсиз.\nҚалбимда лолазор гуллагай…\nҚалбим қатларида атиргул ўсгай,\nҒуборлар исини хушбўйлар тўсгай.\nГўзаллик туфайли кўнгил бир бўстон,\nНурваш қалбда олам зебо, гулистон.\nҚалбимда чаманзор гуллагай…\nКўнгил пок кўнгилдан ичганда гулоб,\nЯнада яшнагай ботини гуллаб.\nАзалдан ғунчалаб гулламоқ мерос,\nОқибат қовжироқ хазонрезги рост.\nҚалбимда томирлар гуллагай…\nМуслима Ёдгорова 24.12.2017 йил.\nЭй, кўнгил, дур қўрғонингга киргим келади,\nҚулфлоғлик дарчаларинг очгали кенгроқ.\nУфқингдаги шуълада нур кўргим келади,\nГил, тупроқ маъданига бўлгали тенгроқ.\nЭй, кўнгил, пок булоғингда қайнай қолсайдим,\nҲиссиёт титроғида тебранса очун.\nТонгда саболаринг сасин илғай олсайдим,\nОбод бўстонларингни безамоқ учун.\nЭй, кўнгил, кенгликларингда кенгайсам зора,\nЁр бағрида юз очган ранго ранг гулдек.\nВақт тинмайди излайверсам наззора,\nКўнгил кўчаларида адашган қулдек.\nЭй, кўнгил, ботинингга бир боққим келади,\nНазари тушса агар гўзал, латоиф.\nМумтоз куйларингда сархуш оққим келади,\nДил ҳамда руҳ жон ила бирлашса латиф.\nЭй, кўнгил, жо бўлса агар сийратингда ҳилм,\nҲатто туғ ҳилпирармиш баландлаб майин.\nТолиблик истасанг Ҳақ ишқи – зиёли илм,\nКамолга элтгай камтар бўлганинг сайин.\nЭй, кўнгил, бор дастхатингни ўқий олсайдим,\nАдаб, ибратга қулоқ тутгали такрор.\nДардимга малҳам сўзларни тўқий олсайдим,\nҲаёт ҳикматларига бўлгали иқрор.\nМуслима Ёдгорова 6.01.2018 йил.


“ПЕНСИЯ КЕЛДИ...МИ!?” — 21asr.uz\nАввалига бир қувондик – пенсияни нақд пулда бериш жорий этилди!\nКўп ўтмай яна суюндик – нафақамизни аввалгидек, почта эмас, “Халқ банки”ининг жойлардаги бўлимлари орқали тарқатиш кенг йўлга қўйилди. Лекин...\nБу борада бизнинг Поп туманида юритилаётган иш тутуми жуда ажабланарли. Банк ходимлари июль ойида туманнинг Санг қишлоғи Гузар маҳалласидаги чала битган бир дўконда роса тўрт кун пенсия тарқатишди. Бу хуш хабарни эшитганлар шу ёққа ёғилиб келаверди, навбатга ёзилаверди... Тасаввур қиляпсизми, юзлаб қария қирқдан юқори жазирамада, шундоқ йўл устида навбат кутиб ўтиришди. Тушга яқин йиғилганларнинг бир қисми пенсиясини олгач, банкирлар “Пул тугаб қолди, ё бугун, ё эртага келамиз”, дея жўнаб кетишди...\nЭртаси куни тонгдан яна навбат... бақир-чақир, асаббузарлик бошланди.\nМана, энди август ойи пуллари ҳам тарқатиляпти. Бу гал ҳам банк вакиллари яна ўша жойга жойлашиб, пенсионерларни йиғиб, энди пул тарқатаман, деб туришганди... маҳалла фуқаролар йиғинидан вакил келиб, “Бу ерда тарқатмайсизлар, Янгичек маҳалласига борамиз”, деб уларни олиб кетди. Эрталабдан бери навбат кутиб ўтирган отахон-онахонлар ёқаларини ушлаб қолаверишди, улови борлар эса кассирлар ортидан қувиб кетишди...\n– Ёшим салкам тўқсонда, болам,– дейди Гузар маҳалласида яшовчи Инобатхон ая. – Шу ҳолимда пенсиямни ололмай сарсон бўлиб юрибман. Бир ёқда юрт раҳбари халқнинг оғирини енгил қилинглар, одамлар биздан рози бўлсин, деб турсаю, бу ёқдагиларнинг қилиғини қаранг?\n– Ростдан ҳам Халқ банки Поп туман бўлими мутасаддиларининг пенсия тарқатишни тўғри ташкил эта олмаётганлари кўпчиликнинг ҳақли эътирозларига сабаб бўлмоқда, – дейди Санг қишлоқ Пиллакаш маҳалласи фуқаролар йиғини раиси Тоҳиржон Маткаримов. – Наҳот, кўчанинг юз метрча жойидаги пенсионерлар рўйхатини тузиб, уларнинг нафақасини бериб бўлгач, яна юз метр силжиб, ортиқча навбатсиз, асаббузарликларсиз тарқатишнинг имкони бўлмаса?\nПоплик бир гуруҳ\nҚайси бири тўғрилигини шундоғам кўпчилик билади. Бу ҳақда неча марта бонг урилди, ҳозир ҳам ёзиляпти. Лекин нафсига қуллуқ қилувчи “ёзғир”лар хато қилишдан чарчашмаяпти.\nЭнг қизиғи, жиддийроқ кузатсангиз бошқа бир ҳақиқат аён бўлади: яъни, у кириллча ёки лотин ёзувидами, барибир имловий саводсизликка йўл қўйиляпти. Лекин ҳали бирор жойда осилган рус тилидаги ёзувларда (айрим машиналарга техник ёрдам кўрсатиш устахоналаридаги “қўлбола реклама”ларни айтмаганда) деярли хато ёзилган ҳарф ёки сўзни учратмайсиз. Сабаби нимада эканлигини изоҳлаш мушкул.\nНиҳоят Тошкент вилояти марказига айланган Тўйтепа шаҳрига кираверишдаги ушбу иккита ёзувни солиштиринг, нима ўзгарган? Лекин бири аввал ўрнатилган, иккинчисининг эса ҳали сиёҳи қуриб улгурмаган! “TOYTEPA SHAXRIGA XUSH KELIBSIZ!”даги\n“X”нинг “H” деб ёзилишини наҳотки ҳеч ким билмаса?.\nИзоҳни ким беради?\nОзод КАРВОН тайёрлади


Отривин – medu.uz – Дорилар ҳақида маълумотлар ўзбек тилида\nHome Йўриқномалар Отривин\nПрепаратнинг садо номи: Отривин®\nТаъсир этувчи модда (ХПН): ксилометазолин 2-[4-(1,1-Диметилэтил)-2,6-диметилбензил]-4,5-дигидро-1Н-имидазола гидрохлорид\nДори шакли: 0,1% дозаланган назал спрей.\nфаол модда: ксилометазолин гидрохлорид – 1 мг;\nёрдамчи моддалар: бир асосли натрий фосфатдигидрат, бир асосли натрий фосфати 12Н2О, натрий хлорид, натрий эдетат, бензалкония хлорид, метилгидроксипропилцеллюлоза 400 mPa S, 70% сорбитол, тозаланган сув.\nТаърифи: рангсиздан оч-сариқ ранггача бўлган деярли ҳидсиз тиниқ эритма.\nФармакотерапевтик гуруҳи: Деконгестантлар ва бошқа маҳаллий қўллаш учун восита. Симпатомитетиклар.\nКсилометазолин альфа-адреномиметик таъсирга эга маҳаллий қон томирларни торайтирувчи гуруҳига мансуб (деконгестантлар): бурун шиллиқ қавати қон томирларини торайтирувчи таъсир кўрсатади, ва бурун шиллиқ қавати гиперемия ва халқумни шишини бартараф этади. Ринитда нафас олишни енгиллаштиради.\nОтривин® шиллиқ қавати жуда сезгир пациентлар яхши ўзлаштира олади.\nОтривин® бурун сохасига ўзига хос рН балансига эга. Препарат таркибига сорбитол ва метилгидроксипропилцеллюлоза намлантирувчи компонентлар киради – у таъсирланиш ва бурун шиллиқ қобиғини қуруқлиги симптомларини камайтирувчи таъсир кўрсатади.\nОтривин® терапевтик концентрацияларда шиллиқни таъсирламайди, гиперемияни чақирмайди. Препаратни таъсири бир неча минутдан кейин бошланади ва 12 соат давомида давом этади.\nМаҳаллий қўлланилганда ксилометазолин амалиётда сўрилмайди, унинг плазмадаги концентрацияси шунчали камки, хозирги вақтда аналитик усуллар билан уни аниқлаш мумкин эмас.\nРинит кўринишлари (тумов) билан бўлган ўткир респиратор касалликлар, аллергик ринит, поллиноз, синусит, ўрта отит (бурун халқуми шиллиқ қавати шишини камайтириш учун).\nБеморни бурун йўлларини диагностик манипуляцияларга тайёрлашда қўлланилади.\nКатталар ва 12 ёшдан ошган болаларга.\nХар бир бурун катагига кунига 3 марта пуркалади. Қўлланилиш дозасининг оралиғи 8-10 соатни ташкил этиши мумкин.\n3 кундан ортиқ қўллаш мумкин эмас. Препаратни қўллашдан олдин бурун йўлларини тозалаш зарур.\nТўғри пуркаш учун флаконни вертикал холатда ушлаб турилади, шунингдек пуркагич учлиги тепага тўғриланган бўлиши зарур.\nУчликни бурун катагига жойлаб, пуркагични 1 марта тез ва дархол босилади ва бир вақтда чуқур бўлмаган холда нафас олинг. Пуркагични босган холда қўйиб юбормасдан учликни чиқариб олинг. Пуркагични қўлланилгандан кейин тозаланг ва қуритинг.\nТез-тез қўлланилганда қўлланилган сохада кам муддатли енгил таъсир этувчи, ачишиш ёки бурун шиллиқ қаватини қуруқлиги, бош оғриғи, кўнгил айниши ножўя самаралари бўлиши мумкин.\nЖуда кам холларда Отривин® аллергик реакция (тошма, қичишиш, ангионевротик шиш) кўришни вақтинча ёмонлашиши, юрак аритмияси, пульсни тезлашишини чақириши мумкин.\nИлова-варақада кўрсатиб ўтилмаган қуйидаги ножўя таъсирлари ва реакциялари пайдо бўлганида шифокорга мурожаат этилсин.\nПрепарат компонентларига юқори сезувчанлик, ёпиқ бурчак глаукомада, атрофик ринитда, қуруқ ринитда, мия пардаларига хирургик аралашувлар (анамнезида), гипофизни трансфеноидал олиб ташланган холатлар қўллаш мумкин эмас.\nКсилометазолинни моноаминооксидаза ва три- ёки тетрациклин антидепресантлар билан бир вақтда қўлланилганда, айниқса ксилометазолинни дозасини ошириб юборилганда тизимли таъсирини ошириб юбориши мумкин. Отривин®ни моноаминооксидаза ёки уни 2 ҳафтадан ортиқ қўллаган пациентларга, Отривин®ни олдиндан қўллашни бошламоқчи бўлганларга уни ишлатиш мумкин эмас.\n7 кундан ортиқ узлуксиз қўлланилиши мумкин эмас: давомий ёки хаддан ташқари кўп қўлланилиши шиллиқ секрециясини ва шиллиқ қаватини шишини кучайишига олиб келиши мумкин.\nТавсия этилган дозадан ошириб юборилмасин.\nСимпатомиметикларга юқори сезувчанлиги бўлган шундай симптомли пациентларга, уйқусизлик, бош айланиши, тремор, юрак аритмияси ва қон босими юқори бўлганларга эхтиёткорлик билан қўлланилсин.\nГипертония, юрак-қон томир касалликлари, гипертиреоз, қандли диабети, феохромоцитома, гиперплазия, простата бези бўлган пациентларга эхтиёткорлик билан қўлланилади.\nҲомиладорлик ва эмизикли вақтида қўлланилиши\nҲомиладорлик ва эмизиклик даврида дори воситасини қўлланилиши мумкин эмас.\nТранспорт воситалари ёки асбоб-ускуналарига ва уларни бошқаришга таъсири\nКсилометазолинни дозасини ошириб юборилганда транспорт воситалари ёки асбоб-ускуналарини бошқаришга таъсир этади.\nКсилометазолинни керагидан ортиқ қўлланилганда ёки билмасдан ютиб юборилганда қуйидаги симптомлар: кучли бош айланиши, терлаш, тана ҳароратини хаддан ташқари пасайиб кетиши, бош оғриғи, брадикардия, гипертензия, нафас олишни қийинлашиши, кома ва тиришиш бўлиши мумкин. Гипотензиядан кейин гипертензия бўлиши мумкин. Ёш болалар катталарга нисбатан токсик таъсирларига сезувчандир.\nТиббиёт кузатуви остида симптоматик даволаш буюрилади.\nПрепарат 10 мл дан учлиги ва полиэтилен ҳимоя қалпоқчаси бўлган помпали дозалаш мосламаси билан жихозланган ПВП флаконларда. Флакон қўллаш бўйича йўриқномаси билан картон қутига жойланган.


Mutlu Sonlara Ulaşmak İçin (UZ) – Istanbul Eku Markazi\nФарзандли бўлиш – бу ҳаётнинг инсонга тақдим этадиган энг муҳим бойлигидир. Аммо ҳамма жуфтлик ҳам бу борада бундай имкониятга эга эмас. Тиббиёт томонидан тақдим этилган янги технологиялар ва янги усуллар, даволашнинг аниқ ва самарали усуллари билан биргаликда кун сайин, кўп инсонларнинг умидлари рўёбга чиқишига имкон беради. Ўзининг технологик жиҳозлари ва малакали ходимлари туфайли, Истамбулдаги ЭКУ маркази фарзанд кўришни истаган жуфтликлар учун қулай даволаш усулларини ва марказ «инсонга хос” ва муаммоларга мос келадиган даволаш усулларини таклиф этади.\nФертилликни (туғиш қобилиятини) даволаш тўғрисида қарор қабул қилганда:\nАгар сиз 35 ёшдан кичик бўлсангиз ва 12 ойдан ортиқ ҳомиладор бўлишга ҳаракат қилган бўлсангиз,\nАгар сиз 35 ёшдан ошган бўлсангиз ва 6 ой давомида ҳомиладор бўлишга ҳаракат қилган бўлсангиз,\nАгар сиз 40 ёшдан ошган бўлсангиз ва 3 ой давомида ҳомиладор бўлишга ҳаракат қилган бўлсангиз,\nАгар олдинги ҳомиладорлигингиз ҳомиланинг тушиши билан тугаган бўлса,\nАгар сиз фарзандли бўлиш учун аллақачон даволанган бўлсангиз ҳам, натижа муваффақиятли бўлмаганда, мутахассисга туғиш бўйича имкон қадар тезроқ мурожаат қилинг.\nИлтимос, эътибор беринг!\nБундай даволанишда бўлажак онанинг ёши даволаш курсига таъсир қилади. Шунинг учун даволанишни ўз вақтида бошлаш жуда муҳимдир.\nСиз бизнинг марказимизга келганингизда …\nИстамбул ЭКУ марказига келганингизда, дастлаб, бизнинг мутахассисимиз сиз билан олдиндан суҳбат ўтказади, тиббий анамнезингизни тушуниш учун саволлар бериш орқали сизнинг тарихингизни тинглайди. Кейин у инфертиллик (бепуштлик) сабабини аниқлаш учун текшириш ва синаш босқичига ўтади.\nБўлажак она учун мўлжалланган тадқиқотлар:\nАгар бўлажак она биринчи маротаба бепуштликдан даволанишни бошласа: Фолликула ишлаб чиқаришда иштирок этадиган гормонлар миқдори қон текшируви ёрдамида таҳлил қилинади, сўнгра тухумдонларнинг ҳолати ултратовуш текшируви ёрдамида баҳоланади. Ушбу синовлар ва тадқиқотлар тахминан 30 дақиқа давом этади, натижалар эса ярим кун ичида тайёр бўлади.\nАгар она илгари бепуштликка қарши даволанган, аммо натижа бўлмаган бўлса ёки унда ҳомила такрор тушган бўлса: кейинги текширувлар иммунитет тизими, қон ивиш омиллари ва ген мутациялари бўйича бўлади.\nБўлажак ота учун мўлжалланган тадқиқотлар:\nОталикка номзод учун асосий текширув – сперма таҳлили ҳисобланади, таҳлил натижаси жуда аниқ бўлиши учун у марказга келганда 2 кундан 7 кунгача бўлган муддатда жинсий яқинлик қилмаган бўлиши муҳимдир. Олинган сперма лабораторияда микроскоп остида текширилади. Таҳлилда сперматозоидлар сони, уларнинг ҳаракатчанлиги ва таркиби / шаклий хоссалари аниқланади. Таҳлил натижаси 2 соат ичида олинади.\nҚуйидаги синов ва тадқиқотлар:\nЭр-хотинлар нима учун табиий йўллар билан фарзанд кўрмасликлари ва келажакда нима қилишлари мумкинлигини билиб олишади. Бепуштликнинг сабаби қуйидаги таърифлардан бири ёки бир вақтнинг ўзида бир нечтаси бўлиши мумкин.\nИммун тизим муаммолари ва қон кетиш / ивиш (гемофилия) билан боғлиқ касалликлар ва ирсий муаммолар;\nтухум ва тухумдонлар билан боғлиқ муаммолар,\nСперма сифати ва сперма ишлаб чиқаришнинг муаммолари,\nРепродуктив аъзоларнинг тузилишидаги ўзгаришлар ва гормонал муаммолар.\nИлгари даволаш натижа берган жуфтликларда муаммо – нотўғри ташхис қўйилиши ва даволашда муваффақиятли усуллар қўлланилмагани ҳисобланади. Синовларда олинган натижаларга кўра: даволашнинг мақбул усуллари аниқланади ва муолажалар бошланади. Шуни унутмаслик керак: бепуштликни даволаш – бу ҳам она ва ҳам ота учун режалаштирилиши керак бўлган кенг қамровли муолажадир.\nОвуляцияни даволаш (овуляция индукцияси): бўлажак она тухумдонни стимуляция қиладиган ва овуляцияни таъминлайдиган перорал (оғиз орқали) таблеткаларни ёки инъекцион дориларни олади.\nИннокуляцион (IUI БИУ – бачадан ичини уруғлантириш) даволаш: Оталикка номзод томонидан олинган сперма лабораторияда махсус зардоб ёрдамида суюлтирилиб, ҳужайра қолдиқлари ва сифатсиз сперматозоидлардан тозаланади, яъни уни соғломлаштиради ва концентрлайди. Одатда, соғлом бўлажак она ҳам овуляцияни кучайтирадиган даво олади.\nIVF ЭКУ (экстракорпорал уруғлантириш) орқали даволаш: Дорили терапияда бўлажак онадан ортиқча тухумлар ажратиб олинади. У, отадан олинган махсус спермали найчага ёнма-ён жойлаштирилади. Сперма ўзи тухумга етиб боради ва тухумни уруғлантиради.\nМикроинъекцияли (ИКСИ) (Ооцит цитоплазмасига сперматозоидни киритиш) даволаш: (ЭКУ) дан фарқли ўлароқ, ҳар бир тухум ичига сперма юборилади ва эмбриондан унинг ривожланиши кутилмоқда. Ривожланаётган эмбрионлардан кўчириш учун мос бўлганлари танланади.\nСперма таҳлили: Сперма намунаси ҳажми, ранги, суюлтириш вақти, миқдори, тезлиги ва меъёрий морфологияси бўйича баҳоланади.\nСперматозоидларни музлатиш: агар зарур бўлса, сперматозоидларни музлатиш орқали сақлаш ва эритиш мумкин, бу уларнинг ҳаётийлигини узоқ вақт сақлаб туради.\nТухумни музлатиш: аёлларнинг репродуктив қобилиятини ҳимоя қилиш учун ишлатилади. Мамлакатимизда ва бошқа кўплаб мамлакатларда муайян тиббий шароитларда сперматозоид ва тухумни музлатиб қўйиш қонун билан рухсат этилади.\nЭмбрионларни музлатиш: ўтказиш учун зарур ва сифатли эмбрион олинган тақдирда қўлланилади.\nСпермани қидириш учун иловалар\nTESА (мояк тўқимасидан сперматозоидни тери орқали аспирация қилиш): бу тери билан ўралган мояк ичига игна билан кириб, мояк жойлашган қопчани очмасдан, унинг тўқимасидан намуна олиш.\nМикро TESЕ (Сперматозоидларнинг микро тестикуляр экстракцияси) (Моякнинг биопсияси): У азооспермия ёки сперма ишлаб чиқаришида жиддий ўзгаришлар бўлган беморларда сперма ишлаб чиқариладиган майда ўчоқларни қидириш учун қўлланилади. У моякдан бир неча миллиметр ўлчамдаги бўлакларни чиқариб олиб, сперма мавжудлигини текширади.\nБундан ташқари, агар даволаниш жараёнида эндометрий (бачадоннинг ички қопламаси) билан боғлиқ жиддий муаммо топилса, бу уруғлантириш эҳтимолини камайтириши ва барча эмбрионлар музлатилиши мумкин (тўлиқ музлатиш).\nЭКУ даволашда унинг муваффақиятини оширадиган иловаларимиз:\nCGH (хорион гонадотроп гормони) (мураккаб генетик скрининг учун эмбрион биопсияси): ЭКУда муваффақиятли ҳомиладорлик ва соғлом бола туғилиши учун муҳим бўлган ушбу усул эмбрионда генетик муаммолар мавжудлигини ва хромосомалар меъёрдалигини аниқлаш учун ишлатилади.\nERA (эндометрийнинг рецептивлиги таҳлили): ERA тести ёрдамида, эмбрионларни бачадонга ўтказмасдан туриб, бачадон эмбрионларни қабул қилиш-қилмаслигини ёки қайси кунда эмбрионларнинг кўчириб ўтказилиши ҳомиладорликда муваффақиятга эришиш мумкинлигини олдиндан айтиш мумкин.


Эртага 8 вилоятда ёғингарчилик бўлади | Qalampir.uz\nЭртага 8 вилоятда ёғингарчилик бўлади\nБу қизиқ\t09 Январь 13:26 6750\nГидрометеорология хизмати маркази эртага, 10 январь куни мамлакатда кузатиладиган об-ҳаво ҳақида маълумот берди.\nТошкент шаҳрида ҳаво ўзгариб туради, кечга яқин бир оз ёмғир ёғиши мумкин. Кечаси ва кундузи туман тушиши мумкин. Шамол шарқдан 5-10 м/с тезликда эсади. Ҳарорат кечаси 0...+2 даража, кундузи +7...+9 даража бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси -5...0 даража, кундузи 0...+5 даража бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғиши мумкин. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0...+5 даража, кундузи +7...+12 даража бўлади.\nТошкент, Самарқанд, Жиззах ва Сирдарё вилоятларида Ҳаво ўзгариб туради, кечга яқин бироз ёмғир ёғиши мумкин. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0...+5 даража, баъзи жойларда -2 даражагача пасаяди, кундузи +5...+10 даража бўлади.\nҚашқадарё вилоятида ҳаво ўзгариб туради, баъзи жойларда бироз ёмғир ёғиши мумкин. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0...+5 даража, кундузи +9...+14 даража бўлади.\nСурхондарё вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0...+5 даража, кундузи +9...+14 даража бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5-10 м/с тезликда эсади. Ҳарорат кечаси -5...0 даража, кундузи +3...+8 даража бўлади.\nРеспубликанинг тоғли ҳудудларида ҳаво ўзгариб туради, вақти-вақти билан ёғингарчилик бўлади. Баъзи жойларда туман тушиши мумкин. Қор кўчиши хавфи бор. Шамол шарқдан 7-12 м/с тезликда эсади. Ҳарорат кечаси -8...-3 даража, кундузи 0...+5 даража бўлади.\n11 Август 15:00 73395\n11 Август 11:39 71801\n13 Август 11:50 35156\n12 Август 22:32 33909


Айни пайтда Нарпайда Халқ депутатлари туман Кенгашининг сессияси ўтказилмоқда. Вилоят Кенгаши депутатлари иштирокида ўтказилаётган сессияда туман сектор раҳбарларининг ҳудудни ижтимоий-иқтисодий ривожлантириш борасида олиб бораётган фаолияти таҳлил қилинмоқда.\n– Сектор ташкил этишдан мақсад – бошқарувнинг самарали тизимини йўлга қўйиш, – деди Олий Мажлис Сенати аъзоси, вилоят Кенгаши депутати Фармон Тошев.\n– Афсуски, ўрганишларимиз давомида бу тизим ҳамма жойда ҳам яхши ишламаётгани маълум бўлди. Одамлар сектор раҳбарларини танимайди. Аксарият ҳолларда аҳолининг мурожаатини кутиб ўтиришибди. Ваҳоланки, сектор раҳбарлари мурожаатга ўрин қолдирмай, ўзлари аҳоли ҳузурига бориши керак.\n– Биз секторларда ҳамма ишларимиз жойида деб бироз хотиржам юрган эканмиз, – деди Нарпай тумани ҳокими вазифасини бажарувчи Ш.Раҳмонов. – Вилоят Кенгаши депутатлари келиб ўргангач, камчиликларимизни, нималарга эътибор беришимиз кераклигини англадик. Биз кўпроқ дастурлар билан чекланиб қолган эканмиз, ўзимиз ҳам маҳаллалардаги кўп масалаларни ички имкониятларимиз билан ҳал қилишимиз мумкин экан.\n– Хулоса қиламиз, кўзимиз очилди – булар умумий гап, – деди сессияда иштирок этган Самарқанд вилояти ҳокими Э.Турдимов. – Халққа гап эмас, натижа керак, амалий ишлар керак.


Коронавирус: Италияда савдо тўхтатилди. АҚШнинг 24 штатита фавқулодда ҳолат эълон қилинди – КУН УЗ\nГлавная / Жаҳон / Коронавирус: Италияда савдо тўхтатилди. АҚШнинг 24 штатита фавқулодда ҳолат эълон қилинди\nКоронавирус: Италияда савдо тўхтатилди. АҚШнинг 24 штатита фавқулодда ҳолат эълон қилинди\nanvarj63 3 weeks ago\tЖаҳон Comments Off on Коронавирус: Италияда савдо тўхтатилди. АҚШнинг 24 штатита фавқулодда ҳолат эълон қилинди 13 Показы\nИталияда коронавирус тарқалиши хавфи сабабли дорихоналар ва биринчи эҳтиёждаги буюмлар сотилувчи дўконлардан ташқари, бутун тижорат тўхтатилди. Шунингдек, АҚШнинг 24 штати ва пойтахт Вашингтонда фавқулодда ҳолат эълон қилинди.\n“Мен саъй-ҳаракатларингизни қадрлайман. Бироқ кейинги қадамни қўйиш вақти келди. Биз дорихона ва озиқ-овқат дўконларидан ташқари, барча тижоратни, савдо пунктларини ёпмоқдамиз”, деб айтган Италия бош вазири Жузеппе Конте.\nШунингдек, бутун мамлакат бўйлаб ресторан ва барлар ёпилади. Шу билан бирга таомларни уйга етказиш мумкин бўлади.\nЖамоат транспорти, банк, почта, суғурта ва молия компаниялари ишлашда давом этади.\nФабрикалар барча эҳтиёт чораларига амал қилинган ҳолда очиқ қолади. Қишлоқ хўжалиги фаолияти ҳам кафолатланади.\nКонте иш берувчиларни ходимларини таътилга чиқаришга ва масофадан ишлашни ташкиллаштиришга чақирган.\nМаълум қилинишича, юқорида айтиб ўтилган чоралар 25 мартгача киритилади.\n10 март кунидан Италияда қатъий карантин чоралари, жумладан аҳолининг заруратсиз ҳаракатланишига тақиқлов амал қилмоқда.\nИталияда бир кун ичида коронавирусга чалинганлар сони 2 мингни, вафот этганлар сони 196 нафарни ташкил қилли. Касалланганларнинг умумий сони 12 мингдан ошиб кетди, қурбонлар сони 827 нафарни ташкил қилмоқда.\nШунингдек, коронавирус эпидемияси туфайли АҚШнинг 24 та штати ва пойтахт Вашингтонда фавқулодда ҳолат эълон қилинди.\n11 март куни 4 та штат – Аризона, Нью-Мексико, Луизиана, Арканзас ҳамда пойтахт Вашингтон, Колумбия округида фавқулодда ҳолат киритилиши эълон қилинган.\nАввалроқ фавқулодда ҳолат Мичиган, Вермонт, Шимолий Каролина, Массачусетс, Колорадо, Оҳайо, Иллинойс, Род-Айленд, Нью-Джерси, Орегон, Нью-Йорк, Пенсильвания, Кентукки, Индиана, Мэриленд, Калифорния, Флорида, Вашингтон ва Ҳавайи штатларида эълон қилинганди.\nКолумбия округи аҳолига минг ва ундан кўпроқ кишилик оммавий тадбирларни бекор қилишни тавсия қилган.\nФавқулодда ҳолат режими мажбурий карантин киритиш ва инқироз вақтида нархни оширмоқчи бўлган сотувчиларни қонунан таъқиб қилиш имконини беради.\nОхирги маълумотларга кўра, АҚШда коронавирусга чалинганлар сони 1237 нафарни ташкил қилмоқда, улардан 37 нафари вафот этган.\nПред. Яшнободда 3 қаватли кўприк қурилиши сабаб тирбандликлар кузатилмоқда. Йўл ўтказгич қачон битади?\nСледующая Қозоғистонда коронавирус қайд этилди


Жадидларни ким сотганини яшириб келдик — “Қўрқма” муаллифи сирлар ортида сиёсат борлигига ишора қилди | Qalampir.uz\nЖадидларни ким сотганини яшириб келдик — “Қўрқма” муаллифи сирлар ортида сиёсат борлигига ишора қилди\nИнтервью\t10 Август 19:50 15230\nШу вақтгача Ўзбекистонда жадидларни ким сотгани ва бошқа кўпгина сирлар яшириб келинди. “Қўрқма” романининг муаллифи Жавлон Жавлиев QALAMPIR.UZʼга берган интервьюсида жадидларга эътибор камлигини ва янги жадидлар туғилиши учун улар эсланиши кераклигини айтиб ўтди.\n“Биз жадидларни яқин-яқингача ким сотганлигини ва кўпгина сирларни яшириб келдик. Балки бунинг бир сиёсий томони бордир. Лекин, биз кўп нарса йўқотдик, деб ўйлайман. Янги жадидлар туғилиши учун жадидлар эсланиши керак. Улар ҳикоя қилиниши, киноларда ёритилиш лозим. Жадидларнинг кўпини танимаслигимиз — бу бизнинг фалокатимиз”, дейди Жавлон Жавлиев.\nЁзувчи сўзида давом этар экан, ўтган асрнинг 1937-38- йилларидаги қатағонда ҳар бир соҳадаги жуда катта-катта лидерлар отиб ташланганини айтиб ўтди.\n“Мени китоб ёзишга ундаган нарса шуки, биз маълум бир жадидларни биламиз, холос! Биз кўп ҳолларда 37-йилдаги қатағонда вафот этган Фитрат, Чўлпонлар билан чекланамиз. Аммо мана шу қатағонда жуда катта-катта жадидларимиз вафот этган. Ҳар бир соҳадаги катта лидерлар қириб ташланган”, дейди ёзувчи.\nЖавлон Жавлиев билан тўлиқ интервьюни QALAMPIR.UZʼнинг YouTubeʼдаги саҳифасида ёки қуйидаги видеоплеерда томоша қилишингиз мумкин.\n22 Сентябрь 15:47 48306\n23 Сентябрь 16:54 36520\n24 Сентябрь 07:41 31794\n22 Сентябрь 16:48 28390\n23 Сентябрь 08:03 24468


Шахноза Равшановадан сомса | Muza: O'zbekistonda xamirli qandolat mahsulotlarining ishlab chiqaruvchisi\nШахноза Равшановадан сомса\nMuza: O‘zbekistonda xamirli qandolat mahsulotlarining ishlab chiqaruvchisiTanlovlarШахноза Равшановадан сомса\nМуаллиф: Шахноза Усманова\nСалом менинг қадрдонларим!\nКим сомсани ёқтирмайди? Шахсан мен ундайларни билмайман. Менинг оилам аъзолари ҳам бундан истисно эмас, айниқса мен томонимдан уй шароитида тайёрланган сомса ҳақида сўз кетганда.\n1. Пишириш давомида ҳеч нарсани эсдан чиқармаслик учун барча масаллиқларни тайёрлаб оламиз.\n500 гр мол гўшти\n3 та ўртача пиёз\n2 та аччиқ дунган қалампири\nурвоқ учун ун\nкатта қошиқда уюм бўлмаган туз\nқора мурч, зира, седана\n2. Картошка ва гўштни тезлик билан кубик шаклида тўғраб олдик, пиёзни кўзимизни ёшлантрмасли учун унданда тез тўғрадик ва доира шаклида тўғралган яшил гармдрини қўшдик. Ваниҳоят майдаланган қора мурч, зира ва туз менинг чиройли тасвирланган таомимнинг ажойиб нақшларини беркитди.\n3. Бу босқич энг одий босқич! Барча тўғралганларни аралаштирамиз. Аччиқ яшил қалампирнинг ҳидини жуда яхши кўраман!\n4. “МузА” хамирини очамиз ва уни тўртбурчак бўлакларга бўлиб чиқамиз. Тўртбурчак бўлакларни ун сепилган столга қўямиз.\n5. Хамирни жуда юпқа бўлмаган ҳолатда ёямиз.\n6. Тўртбурчак шаклида ёйилган хамирларни столга териб чиқамиз ва ҳар бирининг ўртасига ярим чой қошиқдан сарёғ қўйиб чиқамиз. Ишонинг сарёғ сомсанинг янада мазали бўлибчиқишида ёрдам беради.\n7. Сўнгра аралашмани хамир устига соламиз ва хамир четларини марказга олиб келган ҳолда, думалоқ шаклда тугамиз.\n8. Бу босқичда печни 190 градусгача қиздирамиз. Сомсаларни силикон гиламчага жойлаб чиқамиз. Агар Сизда бундай гиламча бўлмаса, ёрдамга оддий фолга келади. Санчқи ёрдамида аралаштирилган тухумни сомса устидан суртамиз..\n9. Ҳар бир сомсанинг ўртасига седана сепамиз ва 190 градусгача қиздирилган печга 40 дақиқага қўямиз\nВа ниҳоят, сомсамиз тайёр!!! Озгина фантазияни ишга солиб фақат ошқозонни эмас, балки кўзларни ҳам қувонтирса бўлади. Ахир, А.П.Чехов айтаганидек, “Хақиқат ва гўзаллик ҳар доим инсон ҳаёти ва умуман бу дунёда энг асосийси бўлган”.


УЙ ШАРОИТИДА ОРГАНИЗМДАГИ ЯЛЛИҒЛАНИШНИ АНИҚЛАЙДИГАН УСКУНА ЯРАТИЛДИ.\nФинляндиянинг Техник Текширувлар Маркази (VTT) олимлари уй шароитларида одамнинг қай даражада соғлигини аниқлаш имконини берувчи ускунани яратишди.\nБу ускуна организмдаги С реактив оқсил даражасини ўлчаб, унинг нормадан ортиши одам танасида яллиғланиш жараёни мавжудлиги, жумладан бактериал инфекция борлиги хақида маълумот беради.\nУскунани стационардаги врачлар хам, уй шароитларида хам ишлатиш имкони бўлиб оддий пациентлар учун хам мўлжалланган. Ўлчами бўйича у қон босимини ўлчаш ускунаси билан тенг дейди VTT проекти бўйича менеджер Марика Куркинен.\nБу кашфиёт айниқса енгил дармонсизлик сезган беморлар учун фойдали хисобланиб, касалликни авж олишини олдини олади. Тест учун ўртача 20 дақиқа вақт сарфланади. Бу пайтда инсон бармоғидан қон тахлили олиниб, унга антитела сақловчи махсус бир марталик полоска солиниб, С-реактив оқсили маркери идентификацияланади.\nУскуна оптик ўлчовларни амалга оширгач, текшириш натижаларини пациентнинг мобил телефонида ўрнатилган махсус дастурга узатади. Бу дастурда С реактив оқсилнинг даражаси акс этади. Сотувга ушбу қурилма хали чиқмаган бўлсада, олимлар ушбу ихтирони етарли даражада фойдали бўлиши ва уй аптечкасининг асосий қисмига айланишига умид боғламоқда. Хозирда бу проектни оммалаштириш учун бизнес хамкорлар изланмоқда.\nОктябр 28, 2017 1576 2 Рукн ТИББИЁТ ЯНГИЛИКЛАРИ


hidoyat.uz – “Мовароуннаҳр” нашриётининг сайти - ОНАДЕК АЗИЗ\n2015 йил 11 ноябр\nМаърифатпарвар шоир Фурқатнинг “Фиғонким, гардиши даврон, айирди ўз диёримдан”, дея бошланадиган ғазалини ўқирканман, Ватан дея аталган энг азиз гўшага қанчалар боғлиқ эканимни, усиз бирор кунимни тасаввур қила олмаслигимни теранроқ англайман. Зеро, ундан айро тушган ҳеч бир зот мукаммал бахтни орзу қилолмайди. Қанча бадавлат бўлмасин, Ватаннинг бир ҳовуч тупроғи учун борини беришга шай туради. Ватандан олисда мудом қалбининг бир чеккаси ҳувиллаб, кемтиклигини билдириб тураверади.\nБундан улкан бир ҳақиқатни англадим: Ватанни унинг гўзалликларига, сарватларига ёки қудратига қараб севиб бўлмас экан. Уни Ватанинг бўлгани учун, киндик қонинг тўкилгани учун ҳеч қандай таъмасиз яхши кўраркансан киши.\nТонгда туриб фарзандларим хотиржам ухлаб ётган уйимнинг деразасидан ташқарига боқаман. Ғира-шира ёриша бошлаган тонг, беҳол титраб турган дарахт барглари, катта йўллар ёқасида гуркираб ўсган райҳонлар, уларнинг хушбўй ислари, хуллас, Ватанимда ҳар куни кўраётганим кичик бир манзара ҳам қалбимни шодликка тўлдиради. Булар менга тинчликнинг, хотиржамликнинг белгиси бўлиб туюлади.\nАслида ҳам шундай! Аждодларимизнинг хоки поклари қўним топган, барча дўсту ёрга, хешу ақрабога тинч ва осуда ҳаёт берган ана шу Ватан билан ҳар қанча фахрлансак арзийди. Истиқлолнинг илк йилларидаги Ўзбекистон билан бугунгисининг қанчалар фарқи бор?! Энг чекка қишлоқлардаги мактаблар ҳам замон талаблари даражасида, кўчалар кенг ва равон, барча қулайликларга эга уйлар, ёшларнинг ҳам маънан, ҳам жисман баркамол бўлиб улғайишлари учун яратилган шароитлар...\nШаҳарларимиз манзараси ундан ҳам гўзал: кундан-кун чирой очаётган кўчалар, ҳар йили халқимиз ихтиёрига топширилаётган бинолар... Уларнинг ҳар бирига алоҳида бир меҳр ва эътибор билан ёндашилаяптики, ҳам миллий меъморчилик анъаналари, ҳам замонавийлик руҳини ўзида мужассам этган иншоотлар бугун халқимизнинг юксак салоҳиятини, қудратини бутун жаҳонга кўз-кўз этмоқда.\nШунинг баробарида таълим, соғлиқни сақлаш, иқтисодиёт ва бошқа соҳаларда олиб борилаётган ислоҳотлар ўзини оқламоқда. Ёшларимиз фан олимпиадаларида фахрли ўринларни эгалламоқдалар, спортнинг турли йўналишлари бўйича жаҳон чемпионларининг сони эса йилдан-йилга ортиб бормоқда.\nЭътироф этиш лозимки, бугун юртимизда барча нарса инсон ва унинг манфаатлари учун. Олиб борилаётган оқилона сиёсат туфайли бугун фуқароларимиз тўкин ва фаровон ҳаёт кечирмоқда.\nШундай дамларда қалбимдан бир ўй ўтади. Инсон фарзанди учун барча неъматларнинг энг сарасини хоҳлайди, бор ҳаракатини шунга кўра амалга оширади. Ватан ҳам шундай, биз учун энг яхши ҳаётни, энг сара неъматларни илинади. Олиб борилаётган барча ишлар ҳам шу халқ учун, биз учун.\nВатан! Ҳар дақиқа сен ҳақингда ўйларканман, кўнглим фақат фараҳга, шодликка тўлади. Сенинг бағрингда эркин қадам босарканман, қалбим хотиржам, бошим баланд. Мен Ўзбекистон дея аталган мустақил юртнинг озод бир фуқаросиман. Эртанги кунимнинг янада яхши бўлишидан кўнглим тўқ, фарзандимнинг ҳам обод бир келажагидан умидим катта. Бу умидимнинг, ишончимнинг асоси Сенсан она Ватаним! Энди биздан лозим бўлгани шу Ватанда туғилганимиз, унинг фарзанди эканимиз учун шукрона этиб, бу неъматларнинг қадрига етиб яшашдир. Зеро, неъматнинг шукри уни заволдан сақлаши ҳақида Аллоҳнинг ваъдаси бор! Шукр қилайликки, энг азиз неъматимиз – истиқлолимизга кўз тегмасин, Яратган уни заволдан Ўзи асрасин!\nБошинг эгиб, таъзим айла, шукрона айт,\nСени гулдек эркалаган чаман учун.\nОсмонларда юрган бўлсанг, тупроққа қайт,\nАйтгил, дўстим, нима қилдик Ватан учун?\nдея яшайлик, азиз ватандош!\n734 марта ўқилган.


Экстремизмнинг ёвуз қиёфаси - Fitrat.uz\nБош саҳифа / Мақолалар / Экстремизмнинг ёвуз қиёфаси\nЭкстремизмнинг ёвуз қиёфаси\nAprel 13, 2017\tЭкстремизмнинг ёвуз қиёфасиda fikr bildirishni o'chirish 189 Кўришлар\nЯратган иноят ила инсонга фарзанд ато этса, у ўзини бахтиёр хис қилади. Айниқса, ўғил бола туғилса, зурриётимнинг давомчиси, қариган чоғимда суянчиқ бўлади, деб хурсандчилигини ичига сиғдира олмайди. Аммо фарзанд адашса-чи?..\nҒамга ботиб ўтирган ота бундай ҳикоя бошлади: “Ўғлим олий ўқув юртини тугатиб давлат корхоналарининг бирида иш бошлади. Бир куни уйга хурсанд бўлиб келди. Биринчи маошини олган экан. Ўша куни онасининг таваллуди эди. Онасига совға олиб келиб, табриклаб, бахтимизга соғ-саломат бўлинг деганлари кўз олдимда. Онасининг қувончи ичига сиғмасди. Мен ҳам севиниб, ўғлим кап-катта йигит бўлиб, ёнимдан кирибди дедим. Туппа-тузук ишлаб юрган болам, дабдуруст, кўп маош берадиган иш топдим деб қолди. Ойлиги яхши ишхона топган бўлса нур устига нур деб ўйладим. Аммо бу ишхона хорижда эканини эшитиб, хавотирга тушдим. Таклиф этилаётган иш расмий йўл билан бўлса ҳам, майли эди. Бироқ иш берувчи ўғлимнинг дўстининг таниши экан. Ўғлимни бу ниятидан қайтаришга қанча ҳаракат қилмай, пул топиш орзуси кўзини кўр қилиб қўйганди.\nХуллас, ўғлим ўз сўзида туриб олиб, хорижга кетди. Биз ўзимизга тасалли бериб, ишлаб пул топиб келса ўйлантириб қўямиз деб яхши ниятлар қилдик.\nБир йил деганда йўл кирасига зўрға пул ишлаб қайтиб келди. Майли, пул олиб келмаса ҳам ўзи соғ-саломат келди деб хурсанд бўлдик. Чунки гоҳида эшитиб қоламиз: кимдир боласининг майитини фалон пулга олиб келди ёки фалончининг боласи ногирон бўлиб келди, дейишади.\nКунлар ўтиб шугина хурсандчилигимизга ҳам дарз кетди. Чунки олдинги ўғлимиздан асар ҳам қолмаган эди. Ҳали онасининг кийинишига, ҳали синглисининг юриш-туришига қарайди, ҳатто менинг ўзимга ҳам ақл ўргатадиган бўлди. Олдинига буни асабийликдан-да деб ўйладик. Аммо баъзи гапларида чегарадан чиқадиган бўлди. Ҳатто бир куни онасига қўпол гапираётганини эшитиб қолдим. Кечалари алламаҳал қайтадиган, аллақандай танишларникига тез-тез бориб турадиган бўлди. Онасининг меҳри ва менинг лоқайдлигим сабаб бўлиб вақтида назорат қилмаганимиз оқибатида фарзандимиз жазони ижро этиш муассасида умрини ўтказмоқда. У экстремистик гуруҳ аъзоси экан…\n“Юксак маънавият-енгилмас куч” асарида: “Азалдан маълумки, бепарво одам душмандан ҳам хавфлироқдир”, дейилган. Шу иборанинг исботи ўлароқ бефарқлигим ўзимнинг, оиламнинг бошига бало келтирди, фарзандимни панжара ортига тиқди”.\nДарҳақиқат, бугунги кунда энг катта муаммога айланган экстремизм жуда чуқур илдизларга эга бўлиб, ҳеч қачон на бир динни, на бир миллатни, на бирон бир мамлакат ҳудудини тан олмаган. Чунки экстремистларнинг дини ҳам, ватани ҳам бўлмайди. Улар киндик қони тўкилган жойни ватан дейиш бахтидан йироқдир. Аслида диний экстремизм барча динлар доирасида ривожланган. Айниқса “ пятидесятниклар” , “ташаббускор баптислар” фаоллигини алоҳида қайд этиш лозим. Масалан, “ташаббускор баптислар” умуман қонуний ҳокимият ва дунёвий қонунларни тан олмайди. Уларнинг фикрича, гўё черков давлатдан юқори туради. “Пятидесятник”ларнинг баъзи гуруҳлари эса ўз тобеларини, ҳаттоки фарзандларини ҳам ўта шафқатсизлик билан адо этиладиган ибодатларга зўрлайди ва дунё неъматларидан батамом воз кечиб, таркидунёчилик билан яшашга даъват этади.\nИсломни ниқоб қилиб олган диний экстремизм эса ўзининг икки хусусияти билан бошқа экстремистик гуруҳлардан ажралиб туради. Биринчиси, улар исломга эътиқод қиладиган давлатлардаги мусулмонлар жамоалари исломий тусларини йўқотган бўлиб, жоҳилия (исломдан аввалги араблардаги маънавий бузилиш даври) жамиятларига айланиб қолган деб ҳисоблайди. Бундай ёндашув амалдаги ҳукумат ва унинг олиб бораётган сиёсатини танқид қилишга асос қилиб олинади. Иккинчидан, улар гўё, «ҳақиқий» мусулмонлар бўлиб, ўзларининг ҳокимиятга келиши учун агрессив ҳаракат қилиш лозим деб ҳисоблайди. Бунга “ИШИД” ва бошқа террорчи гуруҳларни мисол қилиб олса бўлади.\nДинда ғулувга кетишнинг ҳамда экстремизмга мубтало бўлишнинг оқибати ҳақида Расулуллоҳ соллаллоҳу алайҳи васаллам огоҳлантириб айтганларки, “Бу одамлар ўзларини кескин тутади, қўпол ва қаттиққўл бўлади, ўйламасдан гапиради, илмсиз баҳслашади, ҳамма нарсани ҳал қила оламиз, деб ҳисоблайди, ҳақ фақат ўзларида эканини даъво қилади, одамларнинг ҳаммаси улар томонида бўлиши керак, деб фикрлайди. Уларнинг кўпчилиги енгилтак, шошқалоқ, қизиққон ва калтабинлик сифатлари ғолиб бўлган ёшлардан иборат бўлиб, яна улар тор фикрли ва узоқни кўра билмаслик сифатлари билан ҳам ажралиб туради”.\nФарзандларимиз тарбиясига жиддий ёндашиб, улардаги ҳар бир ўзгаришга бефарқ бўлмасдан, ташқи муҳитнинг салбий оқибатларидан ўз вақтида асрашимиз, қолаверса, халқимизда айтилган “қозонга яқин юрсанг қораси юқади” деган мақолни тушунтириб, дўст танлашда адашмаслиги учун ҳар томонлама кўмак бериб боришимиз фойдали бўлади. Яна шуни эсда тутмоғимиз керакки, хоҳ оилада, хоҳ маҳалла-кўйда ёки жамоат жойларида бўлсин лоқайдликка, бепарволикка берилмайлик. Зеро, лоқайдлик сари қуйилган биргина қадам ҳам инсонни маънавий ҳалокат томон олиб борувчи йўлдирки, бу йўлга тушиб қолишдан ўзимизни асрамоғмиз, огоҳ ва ҳушёр бўлмоғмиз зарур.\nБўстонлиқ туман бош имом-хатиб вазифасини бажарувчи\nАввалги Мустаҳкам оила – фароғат маскани\nКейинги 14.04.2017 й. Ишлар ниятга қараб баҳоланади


00:00 / 03.10.2012 | eski savollar | 18118\nустоз. бир савол ва берган жавобингизни о'қиб савол туг'илди. Жинсий алокадан сунг аёл жинсий аъзоси ичида колиб кетган эрнинг манийсининг хукми нима? аёл гусл килганидан сунг уша маний ташкарига окиб чикса тахорат ва гуслни синдирадими? Аёл киши бундай холатда кайтадан гусл оладими?- Ҳа. деб жавоб берибсиз, алоқа қилиниб дарров г'усл олинса биламизки эркак ва аёл танасидаги барча маний толиқлигича чиқиб кетмайди ва бир оз вақт о'тгандан со'нг чиқади. бу ҳолатта яна қайта г'усл олишлик кераклигини изохлаб тушунтириб берсангиз. илмим паст бо'лгани учун 2 марта г'усл олишлик ог'ирлик қилмасмикин аёл кишига деган савол қийнаяпти. Унда аёл киши кечиктириб г'усл олиш керак эканда 2 марта г'усл олмаслик учун...деган жавоб ҳам олиш мумкин. Биздек илмсизларга Сабр билан улашаётган илм ва вақтингиз Аллоҳ ажр ва савоблар берсин. Амеэн\n- Ушбу саволга жавоб беришда хатога йўл қўйилган экан. Бундай ҳолатда “Фатавои ҳиндия”да айтилишича аёл киши таҳоратни янгилайди, ғуслни эмас. Қайта савол эгасига, савол ва одоб учун алоҳида ташаккурлар!\nТахоратда тишдан қон келса


ЯХШИЛИК » "Оқдарё овози" газетаси\nШифокорлардан бири айтади:\n“Бир куни менинг қабулимга ёши олтмишлардан ўтган киши ўзининг тахминан ёши ўттизларда бўлган ўғли билан кирди. Йигит отасининг қўлидан ушлаб олган, унга ниҳоятда ғамхўр эди. Унинг уёқ-буёқларини тузатиб қўяр, унга беҳад эътиборли эди. Унинг отаси бемор экан. Уларнинг муаммосини сўраш ва анализларга кўз ташлаш асносида отасининг ҳаракатлари ғайритабиий эканлигини сездим. Ўғли отасининг ақли заиф эканлигини айтди. Мен отасига ким қараши ҳақида сўрасам ўғли “мен” деди. Мен: “Нега энди бирор-бир хизматкор олмайсиз?”, деб сўрадим. Ўғли деди: “Чунки отам ёш болага ўхшаб қолганлар. Ҳеч шикоят қилмайдилар. Хизматкор у кишига азият бериб қўйиши ёки хизматда нуқсонга йўл қўйиши мумкинми деб қўрқаман”.\nМен ўғилнинг отасига бўлган эътиборидан ҳайратда қолдим. Ундан уйланганмисиз, дея сўрадим. У: “Ҳа, фарзандларим ҳам бор. Хотиним отамнинг хизматларини жон-дилдан бажаради. У кишига овқатларини пишириб тақдим қилади. Аммо мен хотиржам бўлишим учун отам билан бирга овқатланаман. Отамнинг қон босимлари ҳам баланд. Устига-устак қанд касалликлари ҳам бор”.\nМен у йигитдан янада ажабландим. Кўз ёшларимни яширдим. Яширинча отанинг тирноқларига назар солдим. Унинг тирноқлари олинган, тоза эди. Шунда ота ўғлига қараб: “Қачон менга чипс олиб берасан?”, деди. Ўғли: “Отажон, ҳозир дўконга бориб чипс сотиб оламиз”, деди. Отаси бундан хурсанд бўлди. Шунда ўғли менга қараб: “Отам хурсанд бўлсалар мен ҳам хурсанд бўламан. У киши менинг кичик ўғлимдек бўлиб қолганлар!”, деди. Мен ундан: “Беморлик вақтингизда отангиз сизга қараганини, сиз учун ғам чекканини эслай оласизми, сиз хурсанд бўлганингизда хурсанд, хафа бўлганингизда хафа бўлганлари ёдингизда борми?”, деб сўрадим. Ўғли: “Доктор! Отам бир бечора инсон. Мен ўн ёшимдан бери у кишининг хизматларини қиламан. Ёшлигимдан бери мен у кишига қарайман, ғамхўрлик қиламан!”.\nМен унга керакли муолажа рўйхатини ёзиб бердим. Дориларни тушунтирдим. Ўғил отасининг қўлларидан тутиб мен билан хайрлашди-да отасига: “Кетдик отажон, дўконга!”, деди. Улар чиқиб кетиши билан ушлаб турган кўз ёшимни қўйиб юбордим. Бу бола отасига яхшилик қиладиган ҳақиқий фарзанд экан. Ваҳоланки, отаси унга тарбия бермаган, ғамхўрлик қилмаган, кечалари ўғли учун бедор бўлмаган, унинг дарди билан алам чекмаган, у йиғлаганда йиғламаган экан. Шундай бўлсада ўғил отасига бунақа хизматларни тақдим қилаяпти.\nБиз соғлом ота-оналаримиз учун бу йигит ўзининг ақли заиф отасига қилган хизматларини қила олаяпмизми?!\nДоктор Самир Муҳаммад Айюб\nТаржимон: АбдулҚодир Полвонов\nОнахон қувончли кунида тақдирланди\nДаҳбеднинг виждони эди, аҳмаджон ака!\nЖўхорида олтин бор\nМИЁНКОЛНИНГ СЎЛИМ МАСКАНИ Оқдарёнинг тарихий қадамжолари\nКоррупцияга қарши курашиш барчанинг бурчи